Dobrovoľníci vysadili v Nízkych Tatrách niekoľko tisíc nových stromčekov

V lokalite, ktorá bola pred časom postihnutá vetrovou kalamitou pribudli nové jedle, smreky, borovice, buk, jaseň či javor.

MALUŽINÁ. Početná partia dobrovoľníkov vysadila vo štvrtok dopoludnia v jednej z dolín Nízkych Tatier, situovanej neďaleko liptovskej obce Malužiná, osemtisíc nových stromčekov. V minulosti sa na tomto území vyskytoval v drvivej miere smrek. "Momentálne prebieha kombinovaná výsadba. Drevnú skladbu dopĺňame o ďalšie dreviny. Zložitá drevná skladba je dôležitá najmä v ohľade na to, že do budúcna predpokladáme možné klimatické zmeny," uviedol riaditeľ Odštepného závodu Lesy SR Liptovský Hrádok Ján Vrbenský. Závod má najväčšiu výmeru štátnej pôdy v rámci všetkých 23 závodov Lesov SR takmer 60-tisíc hektárov. Na jeho území sa nachádza najväčší chránený poľovný revír v rámci Slovenska. "Domnievame sa, že na základe toho, že čoraz častejšie vznikajú veľké vetrové a kôrovcové kalamity a mení sa charakter celého prostredia, je nevyhnutné revitalizovať túto krajinu. Po vyťažení drevnej hmoty sa treba následne postarať o zalesnenie takýchto voľných plôch," dodal. Obchodná spoločnosť Lidl Slovensko iniciovala takúto výsadbu stromčekov v Tatrách už po siedmy raz.


Bratislavskú zoo popoludní uzavreli, vo výbehu sa zakliesnilo mláďa leoparda

BRATISLAVA. Bratislavskú zoo museli v pondelok popoludní evakuovať a návštevníkov poslať preč. TASR to potvrdila vedúca oddelenia vzdelávania a marketingu Alexandra Podgórska. Dôvodom bolo ročné mláďa leoparda cejlónskeho, ktoré sa zakliesnilo medzi výbehom a stromom. Návštevníkov museli podľa smernice evakuovať kvôli bezpečnostným pravidlám. Pri vstupe do areálu vyvesili tabuľu, že zoo je zatvorená z technických príčin. Zviera nakoniec nebolo potrebné uspať, zliezlo zo stromu a momentálne je už naspäť pri svojej matke. V čase hľadania zvieraťa prišla aj polícia na základe oznámenia, že v zoo sa niečo deje. Zoo políciu ubezpečila, že má situáciu pod kontrolou a tak polícia areál opustila.


Grécka vláda sa rozhodla vrátiť na kapitálový trh

ATÉNY. Prvýkrát od prevzatia moci v januári 2015 rozhodla grécka vláda o návrate na kapitálový trh. Návrat sa začína predajom päťročných štátnych obligácií. Jeho výsledky by mali byť známe už v utorok (25.7.). Predaj cenných papierov zabezpečí konzorcium popredných medzinárodných bánk. Grécko získalo peniaze na medzinárodnom trhu na financovanie vládnych výdavkov naposledy v roku 2014. Vtedajšia konzervatívna vláda sa pre tento krok rozhodla po štvorročnej prestávke. Dlhopisy sa vtedy úročili sadzbou 4,95 percenta. Podľa nedeľnej (23.7.) gréckej tlače by bola vláda spokojná s návratom na trh, ak by boli teraz dlhopisy úročené mierne nižšie ako 4,95 percenta.


Na Ukrajine zaznamenali tento rok už vyše 30-tisíc prípadov osýpok

Východný sused Slovenska hlásil jedenásť obetí nákazy.

KYJEV. Už viac ako 30-tisíc ľudí sa od začiatku tohto roka nakazilo na Ukrajine osýpkami, z nich 11 zomrelo. Informovalo o tom Rádio Slobodná Európa (RFE/RL). Ministerstvo zdravotníctva v Kyjeve eviduje v roku 2019 už 30.794 prípadov osýpok, z toho 16.969 sú deti. Ochoreniu do 18. marca podľahlo 11 ľudí. Len počas minulého týždňa zaznamenali v krajine viac ako 2000 nových prípadov ochorenia. Osýpky sa začali na Ukrajine masovo šíriť v roku 2018, keď sa tam vyskytlo vyše 35-tisíc prípadov tohto ochorenia. Rok predtým ich tam zaznamenali len necelých 5000. Počet prípadov osýpok sa v Európe v roku 2018 viac ako strojnásobil. Za tento nárast môže z väčšej časti práve Ukrajina, čo je spôsobené nízkou úrovňou zaočkovanosti. Podľa údajov Svetovej zdravotníckej organizácie (WHO) bolo na konci roka 2016 očkovaných voči osýpkam len 42 percent ukrajinských detí vo veku jedného roka. Osýpky patria k najviac nákazlivým ochoreniam a rýchlo sa šíria vzduchom najmä medzi neočkovanými ľuďmi. Spôsobujú časté komplikácie - zápaly priedušiek, pľúc i centrálneho nervového systému, ktoré môžu byť smrteľné. Najúčinnejším preventívnym opatrením je očkovanie. Tzv. kolektívnu imunitu v posledných rokoch narušujú rodičia, ktorí svoje deti nedávajú očkovať alebo očkovanie odkladajú. Veľkým epidémiám osýpok môže podľa odporúčania WHO zabrániť vakcinácia na úrovni 95 percent populácie.


Futbalisti Slovana a Žiliny tesne vyhrali, delia ich od seba dva body
Fortuna liga
 Dúbravka
 Premier League
 Míľnik United
 La Liga
 Serie A
 Bundesliga
 Ligue 1

Trnava prehrala tretí domáci zápas v rade.

MICHALOVCE. Futbalisti ŠK Slovan Bratislava zvíťazili v zápase 13. kola Fortuna ligy na ihrisku MFK Zemplín Michalovce 1:0 a potvrdili post lídra tabuľky. O jediný gól zápasu sa postaral v 30. minúte Andraž Šporar. Prvý polčas priniesol bojovný futbal s miernou prevahou hostí. V 11. minúte sa po chybe v defenzíve domácich dostal do šance Šporar, ale Kira bol pozorný. V ďalšom priebehu dominovali najmä defenzívy a tímy si dávali pozor na chyby. Michalovská prišla po polhodine hry, keď domáci hráči neodvrátili loptu z vlastnej šestnástky, tá sa dostala k Šporarovi, ktorý chrbtom k bránke prekonal Kiru - 0:1. Slovinský útočník bol v úvode 2. polčasu blízko k ďalšiemu gólu, v sľubnej šanci však nenamieril presne. Hostia napriek tesnému náskoku zvýšili aktivitu a v druhom polčase sa snažili diktovať hru. V 75. minúte brankár domácich Kira podržal svoj tím pri viacerých šanciach hostí, na opačnej strane sa Šulla nenechal prekvapiť strelou Sidibého. Domáci sa v závere snažili stupňovať tlak. Najbližšie ku gólu boli v nadstavenom čase pri strele Martineza spoza šestnástky, ale jeho pokus minul pravú žrď Šullovej bránky. Futbalisti MŠK Žilina vyhrali na ihrisku Spartaka Trnava 1:0 a v tabuľke si udržali druhú priečku s dvojbodovou stratou na lídra Slovan Bratislava. Sebavedomejšie vstúpili do zápasu Žilinčania a už v 3. minúte po priamom kope letela ich hlavička tesne vedľa pravej žrde Rusovovej brány. V 7. minúte mal dobrú príležitosť Ďuriš, ale brankára Rusova neprekonal. V 18. minúte zasahoval Rusov na bránkovej čiare pri strele Jánošíka. V ďalšom priebehu sa hral medzišestnástkový futbal, keď obe mužstvá sa nedostávali k zakončeniu. V 34. minúte krížnu strelu Káčera kryl Rusov a minútu pred koncom polčasu si nabehol na odrazenú loptu Demiri a nechytateľnou strelou do ľavého horného rohu dostal Žilinčanov do polčasového vedenia. V 2. polčase sa viackrát vyznamenal brankár Holec, ktorý zakončenie Dangubiča odvrátil na roh a rovnako zneškodnil aj strelu Sobczyka. Trnavčania mali príležitosť na vyrovnanie v 68. minúte, ale hlavička Mesíka a vzápätí aj Sobczyka neskončili gólom. V 2. polčase sa hralo prevažne na polovici hostí, ktorí sa bránili aj s desiatimi hráčmi, ale Trnavčania neskórovali. Žilinčania si pripísali dôležité tri ligové body, naopak Trnavčania zaznamenala už tretiu domácu prehru. Fortuna liga 2019/2020 - 13. kolo Gól: 30. Šporar Rozhodoval: Gemzický, ŽK: P. Kolesár, Kira - De Marco, Ľjubičič, Šulla Divákov: 2864 divákov MFK Zemplín Michalovce: Kira - Rota, Carrillo, Pino Soler, M. Kolesár - Savvidis - Kvocera (81. Vojtko), Žofčák (68. Sidibé), Martinez, P. Kolesár (63. Kountouriotis) - Mensah ŠK Slovan Bratislava: Šulla - Bajrič, Božikov, Apau (18. Medvedev), Ljubičič - de Kamps (81. Abena), De Marco - Dražič (71. Holman), da Silva, Moha - Šporar Anton Šoltis, tréner MFK Zemplín Michalovce: "Z našej strany to bol dobrý zápas proti kvalitnému súperovi, škoda však chýb, ktoré sme spravili. Slovan potvrdil, že to vie využiť. V druhom polčase sme sa snažili spraviť niečo s výsledkom, no chýbala nám nadstavba v pdoobe gólu. Súper má Šporara, ktorý dá gól asi fakt zo všetkého, to je rozdielový hráč." Ján Kozák ml., tréner ŠK Slovan Bratislava: "Zápas sme si mohli uľahčiť, keby sme strelili druhý gól, ktorý by nás upokojil. Príležitostí sme na to mali dosť. Domáci sa najmä v závere pokúšali vyrovnať, no myslím si, že o ten jeden gól sme boli lepší." Gól: 44. Demiri Rozhodovali: Ziemba - Weiss, Rozsbeck, ŽK: Grendel, Halilovič, Mitrea - Ďuriš, Kaša, Paur, Kurminowski Divákov: 4471 divákov Trnava: Rusov - Turňa, Mitrea, Mesík (81. Jakúbek), Záhumenský (54. Grendel) - Tesija - Diogo, Halilovič, Dangubič (65. Yilmaz), Tavares - Sobczyk Žilina: Holec - Tomič, Kaša, Králik, Demiri - Káčer, Pečovský, Paur (67. Kurminowski) - Ďuriš (70. Kiwior), Balaj (77. Bernát), Jánošík Ricardo Chéu, tréner Trnavy: "Stále sa opakujem: boli sme aj dnes lepší, no stále nedávame góly. Mali sme dosť šancí, ale brankára Holeca sme neprekonali. Bol najlepším hráčom na ihrisku, čo nie je pre nás dobré konštatovanie. Inkasovanému gólu predchádzala naša chyba. Zakončenie neustále trénujeme, napriek tomu góly nedávame." Jaroslav Kentoš, tréner Žiliny: "Videli sme veľmi dobrý zápas, v ktorom sme my hrali dobre 60 minút. Trnavu sme nepúšťali do šancí, dali sme pekný gól, ale od 60. minúty sme sa dostali pod tlak Trnavčanov. Brankár Holec nás viackrát podržal, chytil aj stopercentnú šancu. Vážime si tri body z Trnavy a ideme ďalej."


Taliban pokračuje napriek mierovým rokovaniam v samovražedných útokoch

Atentát neprežili najmenej traja policajti.

KÁBUL. Najmenej traja policajti zahynuli pri útoku samovražedného atentátnika z extrémistického hnutia Taliban, ktorý sa vo východoafganskej provincii Ghazní odpálil v sobotu ráno na policajnej stanici. Píše o tom agentúra AP citujúca miestne policajné zdroje. K najnovšiemu útoku došlo v čase, keď Washington intenzívne rokuje s islamistickým Talibanom o ukončení už 18 rokov trvajúcej vojny v Afganistane. Talibovia však zároveň odmietajú akékoľvek rokovania s afganskou vládou, pretože ju považujú za bábkový režim Spojených štátov. K zodpovednosti za sobotný útok sa Taliban prihlásil prostredníctvom svojho hovorcu Zabíhulláha Mudžáhida. Incident sa stal v okrese Áb Band a okrem mŕtvych si vyžiadal aj zranenia ďalších 12-tich príslušníkov policajného zboru. Pri atentáte, ktorý objekt policajného veliteľstva čiastočne zničil, použil Taliban ukradnuté vojenské terénne vozidlo. Talibovia doposiaľ ovládajú väčšiu časť územia provincie Ghazní. Americké ministerstvo zahraničných vecí vo štvrtok informovalo, že šéf diplomacie Mike Pompeo a afganský prezident Ašraf Ghaní sa telefonicky dohodli na zintenzívnení snáh o ukončenie vojny v Afganistane. Pompeo afganského prezidenta zároveň ubezpečil, že Spojené štáty sa aj naďalej zasadzujú za znižovanie vojenskej prítomnosti v Afganistane. To však bude postupné a podmienené plnením záväzkov vyplývajúcich z prípadnej mierovej dohody.


Slovensko a Česko začnú spolupracovať pri príprave testovacej dráhy pre roboautá

Prípravná fáza by mohla začať v najbližších týždňoch.

BRATISLAVA. Slovensko a Česká republika začnú spolupracovať na prípravnej fáze cezhraničnej testovacej dráhy pre autonómne a prepojené autá. Dohodol sa na tom v utorok podpredseda vlády pre investície a informatizáciu Peter Pellegrini s českým ministrom dopravy Danom Ťokom na stretnutí v Prahe. Práce na prípravnej fáze projektu by mohli začať v najbližších týždňoch. Informoval o tom Odbor komunikácie Úradu podpredsedu vlády SR pre investície a informatizáciu. Pellegrini na rokovaní zdôraznil, že automobilový priemysel stojí na prahu obrovskej zmeny a v najbližších rokoch už nebude jeho produktom len samotné auto, ale mobilita ako taká. Čoraz väčšie percento z ceny automobilu zaberú podľa vicepremiéra technológie. “Krajine, ktorá sa nebude pozerať do budúcnosti, sa môže ľahko stať, že v budúcnosti jej súčasťou nebude,” poznamenal Pellegrini. Český minister dopravy zdôraznil, že Slovensko a Česká republika vyprodukujú ročne spolu viac automobilov ako Francúzsko. Automobilové veľmoci musia byť lídrami aj v inováciách, medzi ktoré patrí aj technológia autonómnych a prepojených vozidiel. Pellegriniho iniciatívu vybudovať cezhraničnú dráhu, kde vozidlá musia zmeniť sieť, považuje za unikátnu v Európe a je presvedčený, že pokiaľ sa takéto testovanie neurobí medzi našimi krajinami, vznikne niekde inde. Ťok upozornil aj na problém ČR, ktorým je nedostatok vodičov kamiónov. Prepojené kamióny by tento problém mohli vyriešiť. Budúcnosťou by bolo, že jeden vodič by mohol odviezť niekoľko navzájom digitálne prepojených kamiónov naraz. Česká republika pripravuje stavbu uzavretého okruhu pre takéto vozidlá a zároveň uvažuje aj o mestskom testovacom okruhu. Už minulý týždeň inicioval úrad podpredsedu vlády v Bratislave stretnutie na najvyššej úrovni tzv. High Level Group, na ktorom spoločne diskutovali zástupcovia automobilového priemyslu, telekomunikačných operátorov, univerzít a IT sektora o príprave cezhraničnej testovacej dráhy v čo najkratšom čase. Príprava testovacích dráh u nás by mala prebiehať počas tohto roka a v nasledujúcich dvoch rokoch by malo byť testovanie realizované.


PRÍBEHY PAMÄTNÍKOV OD POST BELLUMAngela Bajnoková: Jej otca režim odstránil, trpela celá rodina

Otec pochádzal zo zámožnej rodiny a bol  grékokatolícky kňaz. Po revolúcii ho prevýchovávali a jeho záhadnú smrť nikdy nevyšetrili.

Príbeh dcéry gréckokatolíckeho kňaza Angely Bajnokovej v temných farbách ilustruje, aký dôsledný a zákerný bol komunistický režim voči ľuďom, ktorých označil za triednych nepriateľov. Nezastavil sa nielen pred fyzickou či spoločenskou likvidáciou domnelého protivníka, ale neprekážalo mu ani prenasledovať nevinné deti či ďalších príbuzných počas celého vyše štyridsaťročného obdobia temna svojej absolutistickej vlády. Angela Bajnoková sa narodila 29. októbra 1928 na východnom Slovensku vo Valaškovciach v dnešnom okrese Humenné. Jej otec Roman Jankevič pochádzal z rodiny železničného inžiniera z litovského hlavného mesta Vilnius, kde sa vo februári 1902 narodil. Jeho otec Ladislav bol vo svojej práci uznávaným odborníkom, preto sa spolu s manželkou Žofiou, rodenou Germanovičovou, a štyrmi deťmi presťahovali do mesta Charbin v Mandžusku. Roman tam strávil svoju mladosť a vyštudoval gymnázium. Ako Angela spomína na rozprávanie svojho otca o jeho rodičoch, „boli to veľmi bohatí ľudia, preto mu chceli kúpiť automobil“. Plánovali tak urobiť, keď už Roman žil v Európe, pričom vtedajšia novinka na trhu, ktorou by sa mladík od svojho okolia mohol výrazne odlíšiť, vôbec nebola lacnou záležitosťou. Dobové okolnosti hospodárskej krízy však jeho motoristickú prax na niekoľko rokov oddialili. I napriek výbornému sociálnemu a finančnému zázemiu sa Romanova cesta vymkla rodinným tradíciám a mladý muž sa rozhodol vykročiť na dráhu gréckokatolíckeho kňaza. Angela nepozná presné pohnútky svojho otca, pre ktoré sa vydal na túto cestu, ale uvádza, že keby neštudoval za kňaza, ktovie, či by niekedy prišiel na Slovensko. Počas svojich štúdií totiž „odišiel do Ríma a tam dostal maláriu. Keď sa tá malária vyliečila, odišiel potom do Prešova, lebo tam ho poslali, že to je približne také podnebie, na aké on bol zvyknutý.“ Ako bohoslovec žil pestrým životom a raz sa na korčuľovaní so svojimi spolužiakmi spoznal s budúcou manželkou Helenou Máriou. Tá sa narodila ako ôsme dieťa významného prešovského úradníka Karola Pékyho. Cirkevné zásady gréckokatolíckym kňazom povoľovali sobáš len pred prijatím vysviacky, tak krátko predtým, ako Roman prijal kňazské svätenia z rúk prešovského vladyku a dnešného blahoslaveného Pavla Petra Gojdiča, sa mladý pár aj zosobášil. Svadba sa uskutočnila v Prešove v auguste 1927. Tu sa začína písať aj príbeh Angely, ktorá sa narodila v roku 1928. Z obce sa rodina v roku 1933 presťahovala do Humenného. Angela si spomína na toto obdobie veľmi farbisto. Život v medzivojnovom mestečku jej učaroval. O rok neskôr sa rodina opäť presúvala, a to do 70 kilometrov vzdialených Kobylníc, ktoré ležali na pol ceste medzi Prešovom a Stropkovom. Tu sa Angele narodili aj dvaja značne mladší bratia Roland a Alojz. Jeden bol mladší o sedem a druhý o ďalších sedem rokov. V Kobylniciach vychodila ľudovú školu a v ďalšom štúdiu pokračovala v neďalekých Giraltovciach. Aby mohla chodiť do školy, musela zo svojho bydliska denne pešo dochádzať asi päť kilometrov cestou cez les do sídla svojej strednej školy. Takto chodila Angela spolu s ďalšími štyrmi spolužiakmi. Ako spomína, táto pravidelná cesta bola náročná a pre malé dievča veľmi únavná. Pravidelným putovaním v zime a v daždi v nekvalitnej obuvi si dokonca privodila aj trvalé komplikácie s nohami. Jej školské roky boli narušené vojnovým konfliktom. Dodnes na toto obdobie spomína „s veľkým strachom“. Ako školopovinné dievča veľmi citlivo vnímala nebezpečenstvo smrti nielen svojich najbližších, ale vôbec všetkých ľudí. V Giraltovciach mala aj štyri spolužiačky židovskej národnosti. Spomína na ne ako na veľmi šikovné študentky, ktoré obdivovala pre ich úpravu a poriadok. Ako ich priateľka osobne reflektovala aj krutosť holokaustu, ktorého obeťami sa jej spolužiačky stali: „To bolo niečo strašné. Ja neviem, ako to môže človek s človekom také veci robiť.“ Angelin otec bol počas vojny ešte preložený a jeho nové pôsobisko bolo v Turčianskom Svätom Martine, kde mal slúžiť presťahovaným gréckokatolíkom. Angela bola v tom čase nakrátko odlúčená od svojich najbližších, keď odišla na gymnaziálne štúdiá do Prešova, kde bývala na internáte. Tam sa len veľmi tesne vyhla pamätnému bombardovaniu mesta krátko pred Vianocami 1944. Spomína, že keby ju otec nebol prišiel zobrať a neodviezol, ktovie či by nálet sovietskych bombardérov prežila. Dych vojnových hrôz cíti na sebe dodnes, hoci ako mladá študentka sa jej príčinám veľmi čudovala: „Jak to môžu tí ľudia také veci robiť, načo sa bijú? Nevedela som to pochopiť.“ Po odchode zo Sásy sa presťahovala do Turca aj celá rodina Jankevičovcov. Angela sa už do Prešova nevrátila a svoj nový domov našla v Príbovciach. Otec rodiny však dostal novú farnosť na Zamagurí v obci Kremná, dobovo nazývanej Krempach. Angela napokon dokončila svoje gymnaziálne štúdium v Kláštore pod Znievom a v roku 1947 sa spolu s mamou, bratmi a starou mamou do tohto mestečka aj presťahovali. Otec však za rodinou stále iba dochádzal, v roku 1950 dokonca ešte zo vzdialenejšej farnosti Vyšná Jadľová ležiacej severne od Svidníka. Život Angely a jej rodiny sa zásadne zmenil februárovými udalosťami v roku 1948. Prevratom, po ktorom vládla v krajine komunistická strana, bolo najprísnejšie zakročené voči gréckokatolíckej cirkvi. Takzvanou „Akciou P“ bola gréckokatolícka cirkev zrušená a duchovným bola ponúknutá možnosť prestúpiť na pravoslávie. Ako väčšina gréckokatolíkov ani Roman Jankevič na túto možnosť nepristúpil a rozhodol sa vstúpiť do civilného zamestnania. Vedel pritom, že tým sa zrieka aj bezkonfliktného vzťahu so štátom a bude sa stretávať s jeho represiou. Urobil si kurz traktoristu a v lete 1950 sa najskôr zamestnal v STS Príbovce a od júla nasledujúceho roka na družstve vo Vrícku. Jediná dcéra Romana Jankeviča spomína, že po vyzlečení otca z kňazskej sutany ho tvrdá práca mala prevychovať na poslušného člena socialistickej spoločnosti. Celá rodina bola degradovaná aj spoločensky, žili v podnájme v malom byte. Angele sa však trpký osud na prvý pohľad vyhol. Úspešne zmaturovala na znievskom gymnáziu a zamestnala na Povereníctve školstva v Bratislave: „Ja som ani nečakala, že ma zoberú. Veď takých ako ja tam mali veľa. Ja som iba postojačky napísala žiadosť a oni ma obratom vzali.“ Na gymnáziu sa zoznámila so synom tamojšieho správcu školy Jozefom Bajnokom, s ktorým začali spolu chodiť. Bývali v Bratislave, kde Angela pracovala a Jozef študoval chémiu. Nečakali to, ale až tu ich dobehlo prenasledovanie otca v Turci. Jozef patril medzi najnadanejších študentov v ročníku, „s jednotkami končili len dvaja či traja“. Avšak istá jeho spolužiačka na fakulte oznámila, že „chodí s farárovou dcérou“. Spočiatku to vyzeralo, že sa nikto nebude do toho starať. Avšak po letných prázdninách pri zápise do tretieho ročníka mu v škole iba stroho oznámili: „Nemôžeme Vás zapísať!“ Preto musel svoje štúdium ukončiť a odísť pracovať. Mladý pár sa preto vrátil do Turca, v septembri 1950 sa v Žiline zosobášili. Angela si tu našla prácu na Krajskom národnom výbore a Jozef sa zamestnal v Martine ako kreslič v Závodoch J. V. Stalina. Bývali spolu v Martine, spočiatku v slobodárni, neskôr dostali byt. Na pozadí týchto udalostí sa stupňovalo prenasledovanie znievskeho traktoristu Romana Jankeviča. Podobne ako v časoch svojej kňazskej služby, ani v tomto období nemohol tráviť veľa času s rodinou. Ako šofér chodieval počas leta 1951 „na dolniaky na žatvu“. Jeho trpký osud v civilnom zamestnaní vyvrcholil 24. augusta 1951. V ten deň podľa slov pamätníčky bol jej otec nadriadeným prinútený, aby na traktore prekonal neprístupný terén vo Vrícku. Kopec, na ktorý sa mal dostať, bol ťažko zvládnuteľný nielen pre skúseného šoféra, ale aj pre technické možnosti vozidla. Keď bol na veľmi nebezpečnom mieste, spomínaný človek, ktorý bol známym Rómom v Kláštore pod Znievom, „mu hodil kameň do chrbta“. Roman Jankevič sa s traktorom prevrátil a s ťažkými zraneniami ho previezli domov. Vedel, že prevoz do nemocnice mu už nepomôže a v ťažkých bolestiach umrel v kruhu najbližších. Angela spomína, že jej mama sa išla pozrieť, kde sa údajná nehoda stala: „Videla to miesto, bol to strašný kopec.“ Bližšie okolnosti incidentu sa však Angela nikdy nedozvedela. V čase otcovej „nehody“ bola len tri týždne po narodení svojho syna Mariána, a preto otcovi nemohla byť nablízku. Ako spomína, „ja som nevedela, čo sa deje, mne viac nepovedali“. Akosi prirodzene sa smrť nepriateľa socialistickej spoločnosti ani špeciálne nevyšetrovala: „Nikto sa do toho nemiešal,“ spomína pamätníčka. Otázne je, prečo to dotyčný muž urobil a čo tým sledoval. Hoci ho aj Angela neskôr videla, nikdy ho nedokázala osloviť alebo aspoň zistiť, čo sa v inkriminovaný deň stalo. S ohľadom na malého syna a vlastnú rodinu mala Angela obavy o vlastný život: „Ja som furt čakala, kedy po mňa prídu a ma zoberú.“ Neistota sa však nenaplnila a jej život mohol pokračovať ďalej. Manželia Bajnokovci zostali žiť v Martine. V Kláštore pod Znievom bývala jej matka s bratmi a starou mamou. Tá zakrátko ako 83-ročná umrela. V mestečku žili aj jej svokrovci, s ktorými sa časom upravil aj jej vzťah: „Svokra dokonca nebola ani na našej svadbe. Nesúhlasila s tým.“ Bála sa totiž, že aj napriek okolnostiam otcovej degradácie Angela pochádza z významnej rodiny, ktorej by jej syn nestačil. Po synovi Mariánovi sa Bajnokovcom narodila aj dcéra Ingrid. Meno pre dcéru vybrala Angela podľa slávnej švédskej herečky, ktorá jej učarovala v detstve, Ingrid Bergmanovej. Po ukončení materskej dovolenky sa Angela zamestnala ako mzdárka tiež v martinských závodoch J. V. Stalina. V polovici 60. rokoch sa rodina presťahovala do Banskej Bystrice. Jozef pokračoval v práci kresliča a Angela v pozícii mzdárky na tamojšej pedagogickej fakulte. Do Bystrice sa za nimi prisťahovala aj Angelina mama Helena. Doba normalizácie bola krutá a agilným súdruhom nebolo treba dávať príliš veľa zámienok na to, aby vykonali svoju prácu. Práve z týchto dôvodov zažívala aj v novom prostredí v srdci stredného Slovenska Angela veľa strachu a obáv o seba a svojich najbližších: „Čakala som každú chvíľu, že po mňa prídu.“ Banská Bystrica bola mestom, kde si socializmus našiel svoje miesto veľmi ľahko: „Keď som prišla do Bystrice do práce, veľmi ma to nasrdilo. To, čo som zažila tu, to som nevidela ani v Bratislave, ani nikde inde. Každý somár s prepáčením bol vedúcim! Zato, že niekto mal legitimáciu, tak mal aj pravdu. O všetkom rozhodovali červené stranícke knižky.“ Okrem názorových rozdielov sa v práci Angela dožila aj ďalších nepríjemností. Jedna jej mladá, v strane angažovaná kolegyňa ju miestnej kádrováčke nahlásila, „že nemám spoľahlivý pôvod, a že pochádzam z farárskej rodiny“. Nadriadená sa však voči Angele zachovala veľmi korektne, v tichosti si ju zavolala a nariadila jej dopísať si do životopisu súvislosti, ktorými podobným kolegom zatvorí ústa. Angela sa tak v relatívnom pokoji mohla dopracovať do dôchodkového veku, do ktorého odišla v polovici 80. minulého storočia. Na ďalšie postihy zo strany komunistickej moci voči sebe, manželovi či deťom si už nespomína. Spokojne žije svoj život s dcérou, keďže milovaný manžel ju opustil v roku 2000. I napriek veľkej krivde, ktorej sa jej, a najmä jej rodičom dostalo, odpustila, a na všetky bolestivé veci sa snaží zabudnúť. je projekt neziskovej organizácie Post Bellum SK, ktorú financujú najmä drobní darcovia. Združuje stovky prevažne mladých ľudí, ktorí zbierajú spomienky pamätníkov. Nahrávajú rozhovory, digitalizujú fotografie, denníky, archívne materiály a ukladajú ich do medzinárodného archívu Pamäť národa. Ak chcete projektu pomôcť, môžete sa stať členom Klubu priateľov Príbehov 20. storočia alebo poslať jednorazový dar na účet SK12 0200 0000 0029 3529 9756.


Firma Duslo zastavila všetky rozvojové investície

BRATISLAVA. Jeden z najväčších chemických závodov na Slovensku, spoločnosť Duslo, a.s., zastavila všetky rozvojové investície. Dôvodom majú byť okrem iného aj zvyšujúce sa náklady na pracovnú silu. "Spoločnosť Duslo, a.s. zastavila všetky rozvojové investície, a to hlavne z titulu vysokých cien elektrickej energie, rôznych sociálnych balíčkov a taktiež z titulu nezmyselného zvyšovania minimálnej mzdy, zavedenia dovolenkových poukazov a podobne,“ uviedol generálny riaditeľ firmy Petr Bláha. Chemický gigant pritom len prednedávnom avizoval investície. V zámeroch, ktoré predložil na posudzovanie vplyvov na životné prostredie (EIA), informoval o plánoch zaviesť do výroby nové typy granulovaného hnojiva s prídavkom lignitu a taktiež vybudovať výrobňu liadku vápenatého za približne 30 mil. eur.Firma už v minulosti kritizovala niektoré kroky vlády v sociálnej politike. Za výrazný zásah do nákladov označila zvýšenie príplatkov za prácu v noci, v sobotu a v nedeľu, ktorého druhá fáza platí od mája tohto roka. "Dopad na osobné náklady v roku 2019 je viac ako 700-tisíc eur. V druhej etape sa zvýšia osobné náklady o 250-tisíc eur, takže sumárny dopad úpravy príplatkov berúc do úvahy zvýšenia v rokoch 2018 a 2019 je takmer milión eur ročne,“ uviedol ešte v máji Karel Hanzelka, hovorca koncernu Agrofert, a. s., do ktorého Duslo patrí. Závod má aktuálne takmer 2 000 zamestnancov. O ďalších zmenách pre zamestnávateľov sa pritom bude v parlamente rokovať už v septembri. Poslanci za Smer-SD predložili návrh novely zákona o minimálnej mzde, podľa ktorého by najnižšie hrubé zárobky na Slovensku od roku 2021 tvorili najmenej 60 percent z priemernej mzdy na Slovensku. V roku 2021 by tak minimálna mzda mala dosiahnuť aspoň 60 percent z priemernej mzdy na Slovensku v roku 2019. Rozhodovať sa bude aj o návrhu novely Zákonníka práce od poslancov za SNS, podľa ktorého majú mať aj rodičia do 33 rokov veku od začiatku budúceho roka nárok na päť týždňov dovolenky namiesto súčasných štyroch týždňov. Duslo patrí k najvýznamnejším spoločnostiam chemického priemyslu na Slovensku. Je súčasťou medzinárodného koncernu Agrofert, pôsobiaceho v chemickom priemysle, poľnohospodárstve a potravinárstve. V roku 2005 Duslo, a.s. získalo akcie spoločnosti Istrochem, a.s. a od 1. januára 2006 je Istrochem súčasťou Duslo, a.s. Spoločnosť sa vyprofilovala na výrobcu hnojív európskeho významu a globálneho dodávateľa gumárskych chemikálií.


V kine v holandskom meste Groningen našli dve mŕtve telá

ULM. Holandská polícia v sobotu oznámila, že v kine v meste Groningen na severe krajiny sa našli dve mŕtve telá. Príčina úmrtia zatiaľ nie je známa, ale polícia predpokladá, že išlo o násilný trestný čin. Na miesto vyslali niekoľko policajtov a kino aj jeho okolie v centre Groningenu uzavreli. Polícia bližšie podrobnosti k prípadu nezverejnila. Miestne médiá informovali, že telá objavili skôr v sobotu zamestnanci kina, napísala agentúra DPA.


Vyplakávanie nám nepomôže. Treba bojovať, hovorí hráč slovenského majstra

Obhajca titulu AS Trenčín je v tabuľke Fortuna ligy až na ôsmom mieste. Na prvú Žilinu stráca dvadsaťšesť bodov.

TRENČÍN. Futbalisti AS Trenčín sa naposledy tešili z ligového víťazstva pred viac ako mesiacom 29. októbra doma proti FC ViOn Zlaté Moravce-Vráble (2:0) v štrnástom kole. V prípade úradujúceho majstra nasledovali štyri kolá so ziskom jediného bodu - po dvoch neúspechoch v Podbrezovej (1:2) a v Dunajskej Strede (0:2) prišla remíza v Ružomberku (3:3) a naposledy víkendová prehra na pôde lídra tabuľky zo Žiliny (0:3). Poľahčujúcou okolnosťou nemôže byť ani skutočnosť, že AS Trenčín odohral z dôvodu inštalácie vyhrievania vlastného trávnika na Sihoti v závere jesene všetky duely na ihriskách súperov. V klasifikácii Fortuna ligy mu patrí až ôsma priečka s dvadsaťjeden bodmi, na vedúcu Žilinu má priepastné dvadsaťšesťbodové manko. "Sme v situácii, že hoci nehráme najhoršie, nedávame góly. Nepomôže nám však vyplakávať, treba bojovať," vyjadril sa odhodlane na klubovom webe dvadsaťštyriročný stredopoliar trenčianskeho mužstva Jakub Paur. Aj jesennú derniéru v devätnástom kole absolvujú zverenci trénera Martina Ševelu u súpera - v nedeľu 11. decembra nastúpia o 17.30 h v trnavskej City Arene proti domácemu FC Spartak. Trnavčanom sa zdvihlo sebavedomie po nedeľňajšom víťazstve 1:0 na bratislavských Pasienkoch s domácim ŠK Slovan. V tabuľke figuruje Trnava na štvrtom mieste s dvadsiatimi deviatimi bodmi. Potrebujeme zvládnuť posledný zápas. Aspoň bodka za nevydarenou jeseňou musí byť pozitívna. "K zápasu proti Spartaku je potrebné pristúpiť rovnako ako k súboju v Žiline, ktorú sme v bezgólovom prvom polčase nepustili do šancí. Naše príležitosti sme však nepremenili," skonštatoval Jakub Paur. K jeho slovám sa pridal dvadsaťosemočný kapitán AS Trenčín, stopér Peter Kleščík: "Potrebujeme zvládnuť posledný zápas. Aspoň bodka za nevydarenou jeseňou musí byť pozitívna."


Priemyselná výroba v Nemecku v decembri nečakane klesla, najprudšie za 8 rokov

Pod nečakaný pokles priemyselnej produkcie sa v závere roka mohlo do veľkej miery podpísať nepriaznivé počasie a vianočné obdobie.

BERLÍN. Priemyselná produkcia v Nemecku zaznamenala na záver minulého roka nečakaný pokles, pod čo sa podľa analytikov s najväčšou pravdepodobnosťou podpísali sezónne faktory. Podľa údajov nemeckého ministerstva hospodárstva klesla priemyselná produkcia v Nemecku v decembri medzimesačne o 3 %, čo je najvýraznejší pokles za takmer osem rokov. Ekonómovia pritom počítali s rastom na úrovni 0,3 %. K nečakanému prepadu došlo po dvoch mesiacoch rastu o 0,5 %. V prípade energetického sektora klesla produkcia o 0,9 % a produkcia v stavebníctve o 1,7 %. Najvýraznejší pokles ale zaznamenala produkcia kapitálových tovarov, až o 5,4 %. Ako však uviedol ekonóm z ING-DiBA Carsten Brzeski, výsledok netreba brať príliš dramaticky. Ak sa do úvahy vezmú v týchto dňoch zverejnené údaje o priemyselných objednávkach, kde rast v decembri dosiahol vyše 5 %, vyhliadky sú omnoho optimistickejšie. Podľa Brzeského sa pod nečakaný pokles priemyselnej produkcie v decembri mohli do veľkej miery podpísať faktory ako nepriaznivé počasie na záver roka a vianočné obdobie.


AKTUALIZOVANÉNeskúšajte Trumpovo odhodlanie, varoval Pence Kóreu

Spojené štáty stratili trpezlivosť s KĽDR.

SOUL. Záväzok Spojených štátov brániť Južnú Kóreu je "neotrasiteľný a nemenný". Vyhlásil to v Soule na spoločnej tlačovej konferencii s úradujúcim juhokórejským prezidentom Hwang Kjo-anom americký viceprezident Mike Pence. Viceprezident zdôraznil, že Severná Kórea by nemala skúšať odhodlanie šéfa Bieleho domu Donalda Trumpa. Pripomenul, že Trump nedávno nariadil raketový útok na sýrsku leteckú základňu Šajrát, kde sa podľa Washingtonu mali nachádzať chemické zbrane. Úder bez mandátu OSN bol odvetou za údajný chemický útok Damasku na vzbúrencami ovládané mesto Chán Šajchún. Sýrska vláda vinu odmietla. Rusko tvrdilo, že sýrske lietadlá pri nálete zasiahli sklad chemických zbraní a munície v povstaleckej továrni. Pence zopakoval, že "v hre sú všetky možnosti", ako čeliť hrozbe, ktorú predstavuje Severná Kórea. Ak by použila jadrové zbrane, bude podľa jeho slov čeliť "ohromujúcej a účinnej odpovedi". Podľa agentúry Reuters Pence a Kjo-an vyjadrili sklamanie z odvetných opatrení Číny voči Soulu v reakcii na plánované rozmiestnenie batérií amerického moderného protiraketového systému THAAD (Terminal High Altitude Area Defense) v Južnej Kórei. Prezidenti ale ubezpečili, že v pláne sa pokračuje. Systém je schopný likvidovať balistické rakety krátkeho a stredného doletu. Pence ráno navštívil vojenskú základňu v blízkosti demilitarizovanej zóny medzi Severnou a Južnou Kóreou. Vyhlásil, že éra "strategickej trpezlivosti" so Severnou Kóreou sa skončila a Spojené štáty nevylučujú žiadnu z možností, ako vyvinúť nátlak na Pchjongjang, aby sa zbavil svojich jadrových zbraní a balistických rakiet. Po rokoch uplatňovania politiky "strategickej trpezlivosti" chcú teraz USA a ich spojenci dosiahnuť svoje ciele "mierovými prostriedkami alebo v konečnom dôsledku akýmikoľvek potrebnými prostriedkami", aby ochránili Južnú Kóreu a stabilizovali daný región. Podľa Pencea prezident USA Donald Trump dúfa, že Čína v záujme odzbrojenia Kórejskej ľudovodemokratickej republiky (KĽDR) využije svoje "výnimočné páky". Americký viceprezident počas návštevy základne Camp Bonifas varoval, že severokórejská armáda by nemala podceňovať "odhodlanie Spojených štátov stáť pri svojich spojencoch". Neskôr sa prechádzal iba niekoľko metrov od hranice medzi znepriatelenými Kóreami, kde mu podával informácie americký dôstojník a fotografovali si ho príslušníci severokórejskej pohraničnej stráže. Pence, ktorého otec slúžil ako vojak v Kórejskej vojne, pricestoval v nedeľu do Južnej Kórey na úvod desaťdňového turné po krajinách Ázie. Okrem Južnej Kórey navštívi aj Japonsko, Indonéziu a Austráliu. Severná Kórea sa krátko pred jeho príchodom do Soulu neúspešne pokúsila odpáliť zo svojho východného pobrežia raketu neznámeho typu, čo americký viceprezident označil za "provokáciu". Napätie na Kórejskom polostrove sa zvýšilo v dôsledku rozvíjania raketového a jadrového programu KĽDR, s čím súvisia i doposiaľ najväčšie spoločné manévre USA a Južnej Kórey či vyslanie údernej skupiny amerických vojenských plavidiel do tohto regiónu.


Európski politici by nemali opakovať heslá populistov, vyhlásil Juncker

Juncker tak reagoval na otázku, ako vníma nárast popularity krajne pravicových kandidátov v predvolebných prieskumoch vo Francúzsku a v Holandsku.

BRUSEL. Predseda Európskej komisie (EK) Jean-Claude Juncker v pondelok v Bruseli vyzval politikov jednotlivých európskych krajín, aby neopakovali heslá, ktoré používajú populisti. "Ak chcete, aby sa populizmus stratil, nesmiete opakovať rovnaké populistické heslá," uviedol Juncker počas spoločnej tlačovej konferencie v Bruseli s rakúskym kancelárom Christianom Kernom a rakúskym prezidentom Alexandrom Van der Bellenom. Juncker to uviedol v reakcii na novinársku otázku, ako vníma obrovský nárast popularity niektorých krajne pravicových kandidátov v predvolebných prieskumoch vo Francúzsku a v Holandsku. Šéfa exekutívy EÚ v tomto názore podporil aj rakúsky prezident, ktorému sa vlani v decembri v druhom kole volieb podarilo poraziť kandidáta rakúskej populistickej pravice Norberta Hofera. "Kampaň z roku 2016 ukázala, že môžeme vyhrať proti pravicovému populizmu (...) To by mali mať na pamäti všetci moji kolegovia v EÚ, najmä vo Francúzsku a Holandsku," povedal Van der Bellen. A odporučil politikom, aby sa snažili na svoju stranu získať najmä mladých ľudí.


Zlato ťahá dolu Trumpova politika, jeho cena je na tohtoročnom minime

Za posledné dva roky vzrástla cena zlata o zhruba desať percent.

PRAHA. Od začiatku roka cena zlata stráca zhruba tri percentá a dôvodom je okrem iného rastúci kurz amerického dolára a politika prezidenta Spojených štátov Donalda Trumpa, povedal to analytik spoločnosti Golden Gate Pavel Ryba. Zlato je síce momentálne tento rok najlacnejšie, ale pri nákupe v korunách alebo eurách sa podľa Rybu pokles neprejaví práve kvôli vyššej cene americkej meny. Aj napriek krátkodobému výkyvu však zlato vzrástlo za posledné dva roky o zhruba desať percent a podľa expertov bude ďalej rásť. "Trhy momentálne veria americkému doláru a agresívnej vlasteneckej politike prezidenta Trumpa. Práve rastúci dolár tradične tlačí cenu zlata nadol. Predpokladám ale len dočasný pokles a postupný nárast zlata na 1500 dolárov za uncu," dodal Ryba. Vo štvrtok cena zlata zostúpila až na 1260,84 dolára za trojskú uncu. Dostala sa tak na najnižšiu úroveň od 19. decembra. V piatok 22. júna dopoludnia sa pohybovala v blízkosti 1270 dolárov. Správanie veľkých hráčov na trhu podľa Rybu napovedá, že očakávajú obrat trendu a následne rýchly rast cien. Zlatu napomáha nahor tiež nervozita trhov z vývoja v Taliansku a tiež v celej Európskej únii. Veľké problémy majú tiež rozvojové trhy, na čele s Argentínou, Tureckom alebo Brazíliou. Tento vývoj podľa agentúry Bloomberg motivuje významných investorov k nákupu žltého kovu ako protikrízového aktíva. Napríklad sa tak teraz zachovala centrálna banka Kirgizska, ktorá potrebuje ochranu pred „rozkolísanosťou“ ruskej a čínskej meny. Americká centrálna banka na júnovom zasadnutí síce nezvýšila úrokové sadzby, dlhodobé skúsenosti aj aktuálna situácia na trhoch ale napovedali tomu, že s najväčšou pravdepodobnosťou pred rozhodnutím dôjde k dočasnému poklesu cien zlata, striebra a platiny. "Následne v letnom období očakávame prudký rast cien drahých kovov, na ktorý sú trhy už pripravené," uviedol Ryba. Dopyt po zlate celosvetovo rastie od roku 2001 v priemere o 18 percent ročne. Za zvyšujúcim sa záujmom stojí rastúca životná úroveň v Číne a v Indii aj vysoký dopyt investorov z USA a Európy. Ako vyplýva z nedávnej správy Svetovej rady pre zlato, investori sa po kríze z rokov 2008 až 2009 zamerali na žltý kov ako na bezpečnú alternatívu voči akciám a dlhopisom. V decembri 2015 stála unca 1046 dolárov, v decembri 2016 to bolo 1123 dolárov a vlani v decembri 1238 dolárov. Vytvoril sa tak dlhodobý vzostupný trend. Po každom zvýšení sadzieb od decembra 2015 zlato v priemere posilnilo o sedem až osem percent. Najrýchlejší rast sa teraz očakáva od striebra, ktoré je podľa Rybu dlhodobo podhodnotené.


Vláda schválila 223 projektov v najmenej rozvinutých okresoch

Vláda schválila projekty za vyše 14 miliónov eur.

BRATISLAVA. Vláda schválila 223 projektov v 16 najmenej rozvinutých okresoch Slovenska za vyše 14 miliónov eur. Vznikne tak vyše 400 priamo a 100 nepriamo vytvorených pracovných miest. Povedal to v stredu vicepremiér Richard Raši (Smer-SD) po rokovaní vlády. Kabinet schválil materiál Návrh zmien schválených ročných priorít okresov Bardejov, Gelnica, Kežmarok, Košice-okolie, Lučenec, Medzilaborce, Poltár, Revúca, Rimavská Sobota, Rožňava, Sabinov, Sobrance, Svidník, Trebišov, Veľký Krtíš a Vranov nad Topľou na rok 2019 z dielne Úradu podpredsedu vlády SR pre investície a informatizáciu (ÚPVII). "Na podporu podnikateľského sektora je zameraných 80 projektov alebo 50 projektov je v rámci rozvoja cestového ruchu, 10 projektov sa týka rôznych sociálnych služieb, 20 projektov je určených na skvalitnenie vzdelávacieho procesu," priblížil Raši s tým, že najmenej rozvinuté regióny patria od 1. januára pod ÚPVII. Okresy si aktualizovali priority na rok 2019. Vicepremiér Raši má podľa schváleného uznesenia poskytnúť financie v rámci regionálneho príspevku podľa doplneného zoznamu projektov financovaných alebo spolufinancovaných z tohto príspevku.


Správnej rade ambulantných lekárov bude šéfovať Miroslav Kotek

Nahradí Mariana Kollára, ktorý je prezidentom Slovenskej lekárskej komory.

BRATISLAVA. Správnej rade Zväzu ambulantných poskytovateľov (ZAP) bude šéfovať Miroslav Kotek. Nahradí Mariana Kollára, ktorý je zároveň prezidentom Slovenskej lekárskej komory. Rozhodlo o tom piatok (26.1.) Valné zhromaždenie ZAP. Zväz založila lekárska komora, ambulancie zastupuje napríklad v rokovaniach so zdravotnými poisťovňami. Kollár bol na čele zväzu od jeho založenia, pôsobil tam však iba dočasne. Avizoval však, že vo zväze bude pracovať aj naďalej. Okrem zvolenia nového predsedu Správnej rady došlo k zmenám aj v zložení Predstavenstva ZAP. Jeho novou predsedníčkou sa stala Soňa Ostrovská. TASR informovala výkonná riaditeľka zväzu Zuzana Dolinková.


Severokórejský vyslanec pricestoval do Hanoja na summit Trumpa s Kimom

Očakáva sa, že Kim Hjok-čchol sa stretne so Stephenom Biegunom.

WASHINGTON. Severokórejský osobitný vyslanec v USA Kim Hjok-čchol pricestoval v stredu do Hanoja s delegáciou svojej krajiny. Informovala o tom agentúra AFP pred summitom amerického prezidenta Donalda Trumpa so severokórejským vodcom Kim Čong-unom, ktorý sa bude vo vietnamskom hlavnom meste konať budúci týždeň. "Tím Severokórejčanov priletel z Pekingu," potvrdil zdroj z hanojského letiska pod podmienkou anonymity. Očakáva sa, že Kim Hjok-čchol sa stretne ešte tento týždeň so svojím americkým náprotivkom Stephenom Biegunom, ktorý tiež mieri do Hanoja. Mali by pripraviť podklady pre summit oboch lídrov. Šéf Bieleho domu v utorok uviedol, že si želá, aby sa Severná Kórea v konečnom dôsledku vzdala svojho programu vývoja jadrových zbraní. Dodal však, že sa s denuklearizáciou Kórejskej ľudovodemokratickej republiky (KĽDR) nikam neponáhľa, pretože vzťahy medzi Washingtonom a Pchjongjangom sú pred jeho nadchádzajúcim stretnutím s Kim Čong-unom dobré. Trump tiež povedal, že jeho druhé stretnutie s Kimom, ktoré by sa malo v Hanoji konať 27.-28. februára, bude "nesmierne podnetné". Aké konkrétne výsledky od summitu očakáva, však neuviedol. "Na stretnutie s predsedom Kimom sa teším a myslím si, že bude veľmi prínosné. Náš prvý summit bol úžasný - v skutočnosti išlo o zoznamovacie stretnutie, ale zároveň z neho veľa vyplynulo vrátane našich dobrých vzťahov," povedal Trump a podotkol, že Severná Kórea už celé mesiace neuskutočnila skúšky rakiet, striel či jadrových zbraní.


Vo Vallette sa zišli lídri juhoeurópskych krajín

Hlavnými bodmi stretnutia by mali byť budúcnosť Európskej únie či migrácia.

RÍM. V maltskom hlavnom meste Valletta sa v piatok zišli lídri juhoeurópskych krajín, ktorí sa tam pred budúcotýždňovým zasadnutím Európskej rady pokúšajú nájsť jednotnú pozíciu v kľúčových ekonomických a politických otázkach. Hlavnými bodmi stretnutia predstaviteľov Malty, Francúzska, Talianska, Španielska, Portugalska, Grécka a Cypru by podľa agentúry AP mali byť budúcnosť Európskej únie, migrácia či klimatické zmeny.Španielsko sa usiluje o posilnenie svojej pozície v EÚ a chce, aby blok posilnil spoluprácu s Marokom, ktoré je kľúčovým spojencom pri zamedzovaní prílevu migrantov z Afriky do Európy cez Stredozemné more. Taliansko a Malta zase chcú prísnejšiu politiku únie v otázkach imigrácie a azylu. Klimatické zmeny sú prioritou pre Francúzsko, ktoré sa snaží o to, aby si všetky krajiny EÚ stanovili cieľ dosiahnuť nulové emisie do roku 2050.


Maďarsko na Slovensku oslavuje revolúciu z roku 1956

Výstava Za slobodu a nezávislosť sa koná na Dvorane Ministerstva kultúry SR.

BRATISLAVA. Výstavou Za slobodu a nezávislosť s podtitulom Dva týždne slobody si Maďarsko pripomína revolučné udalosti spred 60 rokov. Inštalovaná je v období slovenského predsedníctva v Rade Európskej únie a na jej dnešnom otvorení v Dvorane Ministerstva kultúry SR, kde potrvá do 30. októbra. Podľa ministra kultúry SR Mareka Maďariča bola revolúcia v roku 1956 veľmi významnou udalosťou v moderných dejinách Maďarska. "Žiaľ, ukázalo sa, že ani otvorený boj Maďarov, ani masové štrajky Poliakov, ani reformné úsilie Čechov a Slovákov nedokázali zmeniť pomery za železnou oponou. Napriek tomu mali tieto zdvihy svoj obrovský význam, keďže postupne oslabovali a narúšali komunistický socialistický režim," povedal Maďarič. Aj minister ľudských zdrojov Maďarska Zoltán Balogh vyzdvihol odvahu svojich rodákov v boji za slobodu. "Bolo to prvé ozbrojené povstanie proti okupantom v strednej Európe," konštatoval. Maďarská revolúcia trvala iba dva týždne, ale ohromila celý svet. Vypudila na povrch dlhé roky potláčané zúfalstvo a hnev obyvateľov. Vzdáva hold budapeštianskym študentom, ktorí svojou demonštráciou a pochodom 23. októbra zneistili vládu. Tá nevedela, či to má podporiť alebo zakázať. No na druhý deň ráno sa sovietske vojská na maďarskom území sústredili v Budapešti a rázne zasiahli. Expozícia Múzea Dom teroru okrem iných dokumentov uvádza počty usmrtených, ranených a odvlečených mladých ľudí do Sovietskeho zväzu ako vojnových zajatcov, aj to, že asi 200-tisíc osôb nútene opustilo vlasť. Jeden panel uvádza portréty a mená viac ako 60 mužov, ktorí boli zodpovední za nasadenie sovietskych vojsk.


KOMENTÁR TOMA NICHOLSONAKauza Wilders: Víťazstvo v tieni prehry

Holandský radikál Wilders bol odsúdený za diskrimináciu, no nedostal trest. Ak sa zahrá na ukrižovaného, môže mu podpora ešte vzrásť.

Predpokladám, že vždy, keď zahraničný politik dostáva trest od súdu, polovica Slovenska si vzdychne. Veď čo by sa muselo stať, aby zákon aj v tejto našej banánovej republike platil aj pre vyvolených? Dôvod na vzdychanie nám dal najnovšie holandský súd, ktorý odsúdil šovinistického politika Geerta Wildersa za podnecovanie diskriminácie. Wildersova Strana slobody vedie prieskumy v Holandsku s 22-percentnou podporou vďaka svojmu krajne pravicovému programu proti migrácii. Podľa súdu Wilders porušil zákon, keď sa počas prejavu v roku 2014 pýtal davu, čí chce viac, alebo menej migrantov z Maroka. Keď dav odpovedal „menej“, Wilders mal sľúbiť, „tak my sa o to postaráme“. Súd nevymeral Wildersovi pobyt v base ani peňažný trest uvažujúc, že samotné odsúdenie bolo pre zvoleného politika dosť veľkým trestom. Ale opak bude pravda, uvidíte. Tak rýchlo sa mení svet, v ktorom žijeme, že odsúdenie Wildersovi len pomôže. Podľa Strany slobody si 43 percent Holanďanov myslí, že krajina má problém s migrantmi z Maroka. Číslo sa nedá overiť: štátne prieskumy nemerajú predsudky voči konkrétnym etnickým skupinám obyvateľov. Ale dá sa predpovedať, že si to myslí aspoň toľko Holanďanov, koľko volí Wildersa. Teda medzi 20 až 25 percentami. A tiež je jasné, že tento podiel bude rásť, keď sa Wilders zahrá na ukrižovaného a bude súdne rozhodnutie prezentovať ako dôkaz svojej vlastnej statočnosti a neoblomnej pravdovravnosti. Ako povedal Wilders v posledný deň súdneho procesu, „ak by som bol odsúdený, milióny Holanďanov by boli odsúdené so mnou“. Čo je blud, samozrejme. Ale výstižne ilustruje aj zložitosť súčasnosti. Lebo ak má liberálna demokracia prežiť, musí obhájiť princípy, na ktorých stojí. Ako napríklad to, že nie je v poriadku, ak niekto – tobôž jeden z najpopulárnejších lídrov – verejne burcuje proti ľuďom na základe národnosti. Hoci v situácii, keď značná časť spoločnosti odmieta liberálne princípy, ako sú rovnosť a sloboda, samotná ich obhajoba – najmä ak má neveľmi šťastnú formu – paradoxne, môže nálady ešte viac radikalizovať. Nie že by toto hrozilo na Slovensku, kde človek spievajúc „Koľkých sme vás upálili, milión či šesť“ môže kandidovať do parlamentu. Ale vystihuje Pyrrhovu povahu našich čias, keď tak ako staroveký kráľ cítime pokušenie upozorniť sudcov, že ďalšie takéto víťazstvo – a budeme v troskách. Tento text ste mohli čítať vďaka tomu, že platíte za obsah. Vážime si to.


Česko je pripravené na zavedenie eura, tvrdí guvernér centrálnej banky

Krajina by zavedenie eura určite zvládla.

PRAHA. Česká republika je vo všeobecnej rovine pripravená zaviesť euro. Vyhlásil to guvernér českej centrálnej banky Jiří Rusnok v rozhovore, ktorý zverejnila v stredu agentúra ČTK. Krajina by zavedenie eura určite zvládla, najskôr je však potrebné pracovať na vyrovnávaní mzdových a cenových rozdielov medzi Českou republikou a eurozónou, uviedol ďalej guvernér v rozhovore, z ktorého citovala agentúra AP. Vstup Českej republiky do eurozóny je zakotvený v zmluve o vstupe do EÚ, ktorej členom sa krajina stala v roku 2004. Odvtedy však Praha, podobne ako vlády vo Varšave či v Budapešti, prijatie eura odkladá. Výnimku z povinnosti zaviesť spoločnú menu, ktorú v súčasnosti používa 19 z 28 členských štátov EÚ, si vyrokovali Veľká Británia a Dánsko. Bývalý český minister financií Andrej Babiš, ktorého strana ANO je favoritom v prieskumoch verejnej mienky pred októbrovými parlamentnými voľbami, tento mesiac vyhlásil, že je proti tomu, aby si krajina stanovila konkrétny časový plán pre zavedenie eura. Úradujúci premiér Bohuslav Sobotka naopak tvrdí, že krajina by si mala určiť harmonogram a za vhodnú príležitosť na diskusiu o vstupe do menovej únie označil nadchádzajúce voľby.


PÍŠE OĽGA GYARFÁŠOVÁ - FÓRUMO našom vzťahu k EÚ vypovedajú čísla

Tentoraz je to iné. Ale kto pôjde voliť?

Autorka je sociologička, pôsobí v Inštitúte pre verejné otázky Prednášku o voľbách do Európskeho parlamentu zvyknem začať parafrázou vety Marka Franklina a Michaela Marsha: "Európske voľby sú tak trochu čudné, nie sú to ani ozajstné voľby, a nie sú ani európske." Výsledky volieb do europarlamentu nemajú totiž priamu súvislosť s tým, ako vyzerá euroexekutíva, čiže neplatí mechanizmus demokratickej reprezentácie, ktorý voliči poznajú na národnej úrovni. A nie sú ani európske, keďže viac ako európsku riešia domácu agendu. Spomínaní experti vyslovili túto myšlienku ešte v roku 1996, ale platila aj pre nasledujúce roky a eurovoľby v rokoch 2004 - 2009, keď sa na nich zúčastnili už aj novšie členské štáty. Lisabonská zmluva priniesla viaceré zásadné zmeny. Okrem posilnenia kompetencií Európskeho parlamentu umožnila zaviesť inštitút „spitzenkandidátov“, čo prinieslo nielen istú personalizáciu volebnej súťaže, ale najmä väčšiu prepojenosť medzi výsledkom volieb a podobou exekutívy - víťazná stranícka skupina určí, kto bude predsedom Komisie a formálne ho volí EP. Celoeurópska mobilizačná kampaň pred eurovoľbami 2014 bežala pod heslom Tentoraz je to iné, odkazujúc na nové prvky volieb. Napriek tomu sa účasť na voľbách v priemere nezvýšila, a ak, tak skôr v dôsledku mobilizácie euroskeptických strán. V niektorých krajinách sa dokonca už i tak nízka účasť prepadla ešte viac (napríklad Slovensko, Česká republika). A tak to nakoniec bude naozaj ´iné´ až vo voľbách 2019. Vyplýva to z pokračujúcej politizácie európskej agendy. Džin bol vypustený z fľaše už dávnejšie, ale od volieb 2014 sa jeho negatívne kúzlo šíri ďalej. Od pohodlného konsenzu, ktorý dlhé roky charakterizoval postoje k európskej agende, sme sa cez väčšiu politizáciu posunuli k výraznej polarizácii. Európou sa prehnala migračná kríza, Briti si v referende vybrali brexit, krajná pravica sa posilňuje, hlasy odmietajúce Úniu silnejú vo viacerých krajín. Európska agenda sa stala témou, po ktorej siahajú populisti rôzneho ideologického zafarbenia a zneužívajú ju pre ciele v domácej politike. Za všetkých menujme maďarského premiéra Viktora Orbána, ktorý zašiel v spochybňovaní európskych politikov a inštitúcií až tak ďaleko, že aj dlho váhajúca frakcia europských ľudovcov (EPP) sa nakoniec rozhodla konať a pozastavila členstvo Fideszu vo svojich radoch. Dôležité je, aby heslo Tentoraz idem voliť silne zafungovalo aj medzi eurooptimistami. Naprieč celou EÚ vidíme nárast euroskeptických hlasov a krajnej pravice. Takže, ak hlavné mobilizačné heslo na rok 2019 znie Tentoraz idem voliť (thistimeimvoting), v súčasných podmienkach to znamená, že nemôžeme hovoriť o volebnej účasti bez previazanosti na to, kto voliť príde. Základné teoretické východisko pre skúmanie voličského správania sa v eurovoľbách je teória druhoradých volieb, ktorá postuluje, že voliči prídu voliť v menšom počte ako v prvoradých (spravidla parlamentných alebo prezidentských) voľbách a navyše, často volia inak. Keďže ide o menej ako vo voľbách národných, voliči si skôr dovolia voliť srdcom, voliť protestne (aj proti aktuálnej vláde), čiže často volia rôzne okrajové a extrémistické strany. Vládne strany sú v týchto voľbách „vytrestané“, najmä ak sa eurovoľby konajú uprostred volebného cyklu, čiže v čase, keď eufória z víťazstva už opadla a predvolebné „sociálne balíčky“ sa ešte nekonajú. Pre Slovensko v doterajších eurovoľbách jednoznačne platilo pravidlo nižšej účasti, neplatil však druhý predpoklad – voliči, ktorí prišli voliť, si vyberali spravidla rovnaké strany, ako volili, alebo by aktuálne volili v národných voľbách. A tak konečný výsledok eurovolieb bol do značnej miery determinovaný najmä schopnosťou strán zmobilizovať svojich verných voličov, a nie voličskými fluktuáciami. Na margo výsledkov eurovolieb ešte dodajme, že Slovensko doteraz nevyslalo do Európskeho parlamentu extrémistov, ktorí by sa stali členmi niektorej zo súčasných euroskeptických či až protieurópskych frakcií Európa slobody a priamej demokracie (UKIP a Nigel Farage) alebo Európa národov a slobody, ktorú založila predsedníčka Národného frontu Marine Le Penová. To sa však môže po týchto eurovoľbách zmeniť. Doterajšie prieskumy (Focus pre Katedru politológie FiF UK z marca tohto roku) zatiaľ favorizujú Smer-SD s 22 percentami, s odstupom však nasleduje strana Kotleba-ĽSNS (13 percent). Ako tretia by skončila opozičná SaS (11 percent) a ďalších päť strán má šancu prekročiť päťpercentnú hranicu - OĽaNO, Sme rodina, KDH, koalícia Progresívneho Slovenska a Spolu-OD i SNS. Iste, ide o výsledky, na ktorých základe sa ťažko robia nejaké zásadnejšie predikcie, kampaň sa ešte ani poriadne nezačala. Avšak už dnes vieme odhadnúť, že fragmentovanosť slovenského príspevku do europarlamentu bude pokračovať a pridá sa k nej nový prvok – posilnenie niektorého z EÚ-odmietajúcich klubov. Pre úplnosť však dodajme, že novinkou pravdepodobne bude aj vstup slovenských europoslancov medzi európskych liberálov (ALDE). Ignorovanie eurovolieb značnou časťou slovenských občanov súvisí s mnohými faktormi, medzi nimi však určite je aj vzťah slovenskej verejnosti k Únii. Dlho sme sa mohli uspokojovať tým, že verejnosť je členstvu v EÚ priaznivo naklonená. Excesy, ako napr. pálenie európskej zástavy alebo jej hanlivé pomenovanie či odstraňovanie ako symbolické vyjadrenie odmietania, boli zriedkavé a prichádzali z okrajového extrému. Častejšie sa prejavila značná povrchnosť, neinformovanosť a účelovosť väčšinového pozitívneho postoja. Koniec koncov o vlažnom vzťahu slovenských občanov najpresnejšie vypovedajú čísla o volebnej účasti v doterajších voľbách: 17 - 19 - 13 percent. Slabú obsahovú obsadenosť členstva v EÚ ukázal aj výskum nedávno prezentovaný zastúpením Európskej komisie na Slovensku, ktorý sa týkal aj pociťovaných výhod a nevýhod členstva. Pri spontánnych odpovediach na strane plusov podľa očakávania bodovali voľný pohyb, eurofondy, euro či pracovné príležitosti. Medzi najčastejšie pociťované problémy patrí životná úroveň, resp. sociálne istoty (napríklad zdražovanie potravín, energií, nízke dôchodky a podobne) či diktát Bruselu v podobe zákonov a nariadení. Percentá spontánnych odpovedí však boli veľmi nízke. Čo zaujalo, bola skutočnosť, že takmer dve tretiny respondentov nevedeli spontánne uviesť žiadne výhody alebo nevýhody vyplývajúce z členstva v Európskej únii. Táto zarážajúca prázdnota vnímania nie je silným signálom, že by sa Únia stávala naším osvojený domovom. Zhrnuté a podčiarknuté – prelomiť začarovaný kruh nezáujmu nebude jednoduché, hľadajme však jeho príčiny najmä doma, nie v Bruseli. A každopádne je dôležité, aby heslo Tentoraz idem voliť silne zafungovalo aj medzi eurooptimistami a nielen protestom motivovanými skeptikmi. Článok je súčasťou projektu #DemocraCE v spolupráci s Visegrad/Insight.


Turecko zadržalo rybársku loď s 310 migrantmi. Smerovali do Grécka

Na palube boli občania Sýrie, Pakistanu a tiež utečenci z Afganistanu, Indie, Srí Lanky, Somálska a Iránu.

ISTANBUL. Turecké úrady v piatok zadržali rybársku loď s 310 migrantmi, ktorá smerovala cez Egejské more do Grécka. Na palube bolo 110 občanov Sýrie, 179 Pakistancov a tiež utečenci z Afganistanu, Indie, Srí Lanky, Somálska a Iránu. Pobrežná stráž zatkla aj pašerákov, medzi ktorými bolo sedem Turkov a dvaja Bielorusi. Medzinárodná organizácia pre migráciu odhaduje, že v roku 2015 ušlo z Turecka do Grécka 857-tisíc ľudí. Viac ako 3,2 milióna obyvateľov Sýrie ušlo v dôsledku nepokojov do Turecka.


V nočnom klube, kde oslavovali vodné pólistky, sa prepadla podlaha

GWANDŽU. Svetový šampionát v plaveckých športoch v juhokórejskom Gwandžu poznačil v noci na sobotu tragický incident, ktorý sa udial v tamojšom nočnom klube. V ňom sa nečakane zrútil strop vstavaného poschodia, pričom nehoda si vyžiadala životy dvoch ľudí. Medzi zranenými bolo aj sedem účastníkov MS. V klube Coyote Ugly oslavovali v čase nehody zisk titulu americké vodné pólistky. Incident sa udial pred treťou hodinou rannou, v podniku sa nachádzalo takmer 400 ľudí. Obeťami nehody boli dvaja Kórejčania, ktorí podľahli zraneniam po prevoze do nemocnice. Z účastníkov MS boli podľa potvrdených informácií na mieste okrem Američanov aj Austrálčania, Holanďania, Taliani, Brazílčania a športovci z Nového Zélandu. "Vodní pólisti a pólistky oslavovali triumf žien v klube, v ktorom došlo k zrúteniu časti budovy," uviedlo vedenie výpravy USA. Počas osláv sa zrútilo vstavané poschodie nad barom, ktoré nevydržalo záťaž veľkého množstva ľudí. "Tancovali sme tam a zrazu sme sa prepadli o päť-šesť metrov. Podlaha nám doslova zmizla pod nohami. Potom vznikla panika a všetci sa chceli dostať von," uviedol podľa BBC kapitán novozélandských vodných pólistov Matt Small. "Väčšina športovcov, ktorá bola prítomná na mieste, sa vrátila bezpečne do dediny. Osem športovcov bolo priamo na mieste nehody, z toho sedem z nich utrpelo ľahké zranenia. Jeden zostáva v starostlivosti lekárov," uviedli predstavitelia organizačného výboru MS. Mená zranených športovcov nezverejnili. Podľa DPA sa celkovo zranilo 17 osôb, agentúra AFP píše o 16 zranených. K nehode sa v sobotu vyjadrila aj Medzinárodná plavecká federácia. "FINA bola informovaná o nešťastnom incidente, ktorý udial v ranných hodinách v blízkosti dediny športovcov v Gwandžu. Keďže v momente nehody sa na mieste nachádzalo niekoľko účastníkov šampionátu, FINA celú situáciu pozorne monitoruje a aktivuje všetky opatrenia, aby zabezpečila potrebnú zdravotnú starostlivosť a asistenciu. FINA je hlboko zarmútená situáciou a želá čo najskoršie uzdravenie zraneným účastníkom nehody," uvádza FINA vo svojom stanovisku. Ako informovala agentúra Yonhap, juhokórejská polícia už začala s vyšetrovaním nehody. Podľa tamojších médií mohlo byť zariadenie v bare nainštalované nelegálne. Vstavaný balkón nad barom nevydržal záťaž spôsobenú nadmerným počtom oslavujúcich ľudí. "Všetko bolo v poriadku až do momentu, keď sa podlaha pod našimi nohami prepadla. Každý z nás je z toho otrasený," dodal Small. "Je to hrozná tragédia," komentoval nehodu šéf americkej vodnopólovej reprezentácie Christopher Ramsey.


SaS predložila balík opatrení pre motoristov, ministerstvo má výhrady

BRATISLAVA. Opozičná strana SaS predložila na aktuálnu schôdzu Národnej rady (NR) SR balík opatrení, ktorý by mal uľahčiť život motoristom. Uviedla to v stredu na tlačovej konferencii poslankyňa SaS Jana Kiššová, ktorá zároveň upozornila, že motoristi tvoria veľkú časť štátneho rozpočtu, pričom nedostávajú adekvátnu protihodnotu. Ministerstvo dopravy a výstavby (MDV) SR má k návrhom určité výhrady. "Je nám jasné, že tu, v parlamente, obzvlášť z opozičných lavíc, nie je možné zo dňa na deň priniesť občanom roky sľubovanú diaľnicu. Ale dajú sa priniesť jednoduché, konkrétne opatrenia, ktoré by motoristom jednak uľahčili život, znížili nároky na administratívu a, samozrejme, aj ušetrili nejaké peniaze," priblížila Kiššová. Balík opatrení tvorí šesť návrhov zákonov. Liberáli navrhujú úpravu pri ročnej diaľničnej známke, ktorá by podľa nich mala platiť celých 365 dní. Tento návrh je podľa hovorkyne ministerstva dopravy Karolíny Duckej odborne nepripravený. Rezort dopravy podľa jej slov vyhodnocuje správanie ľudí pri kúpe diaľničnej známky a pripravuje vlastné riešenie tejto problematiky. Avizovala, že ministerstvo ho predstaví v krátkom čase. Ďalším navrhovaným opatrením je napríklad zrušenie nálepiek o absolvovaní technickej a emisnej kontroly, či zavedenie možnosti "prenositeľnosti" tabuľky s evidenčným číslom vozidla zo starého motorového vozidla toho istého majiteľa na jeho nové motorové vozidlo. "Chceme, aby evidenčné čísla vozidla, plechové tabuľky, ktoré máme na autách, boli na majiteľa," priblížil poslanec SaS Miroslav Ivan. Zrušiť by SaS chcela povinnosť nakrúcať videozáznam o priebehu výkonu technickej a emisnej kontroly na staniciach technickej kontroly (STK) a na pracoviskách emisnej kontroly. Ivan upozornil, že po zavedení tohto opatrenia je o prácu technika oveľa menší záujem. Ducká reagovala s tým, že kamery boli na STK zavedené novelou zákona, ktorá bola vypracovaná v čase, keď bola SaS koaličnou stranou. Hovorkyňa zároveň podotkla, že všetci poslanci SaS za zavedenie kamier na STK hlasovali. "Aktuálna zmena iba rozšírila ich počet, pričom zákon jasne upravuje, na aké účely sa môžu tieto záznamy použiť," spresnila Ducká s tým, že toto ustanovenie liberáli pri jeho prijímaní v parlamente nepripomienkovali. Vyzvala SaS, aby prestala politizovať túto odbornú tému. Jedným z návrhov SaS je aj novela zákona o správnych poplatkoch. Podľa Ivana by mal poplatok za registráciu auta odzrkadľovať administratívne náklady na prácu úradníka, ktorý úkon vykonáva. Navrhuje tiež zníženie daní z motorových vozidiel pre nákladné vozidlá nad 3,5 tony. Rezort dopravy uviedol, že návrhy SaS v oblasti daní nie sú v jeho kompetencii.


Poľskí učitelia štrajkujú a žiadajú rokovania s vládou

VARŠAVA. Šéf hlavných odborov poľských učiteľov (ZNP) Slawomir Broniarz žiadal v utorok bezodkladné sprostredkovanie rozhovorov s vládou, ktoré by ukončili celoštátny štrajk. Ten v utorok vstúpil už do druhého dňa a môže ohroziť aj blížiace sa záverečné skúšky na základných a stredných školách. Informovala o tom tlačová agentúra AP. Časovo neobmedzený štrajk sa začal v pondelok po tom, čo rokovania učiteľov s vládou o platoch v nedeľu zlyhali, keď dve veľké odborové organizácie posúdili ponuku vlády ako neuspokojivú. Čistý mesačný plat chronicky podhodnotených učiteľov sa pohybuje v rozmedzí 1800 až 3000 zlotých (420 až 700 eur). Podľa údajov poľského štatistického úradu vychádzala v krajine v roku 2018 priemerná čistá mesačná mzda na zhruba 870 eur. Odborový šéf Broniarz v utorok vyhlásil, že očakáva bezodkladné obnovenie rokovaní prostredníctvom sprostredkovateľa, ktorých cieľom bude nájsť riešenie a "uhasiť tento požiar". Zväz poľských učiteľov (ZNP) ako spoluorganizátor akcie sa snaží presadiť 30-percentné zvýšenie miezd, ktoré by sa tak mali dostať na úroveň celonárodného priemeru. Vláda ponúkla iba 15-percentné zvýšenie platov, čo vyjednávači odmietli. Učitelia požadujú aj celkové zvýšenie výdavkov na školstvo. "Ide o našu dôstojnosť a lepšiu budúcnosť pre poľské školy," uviedol učiteľský zväz. Ak bude štrajk pokračovať, mohol byť zabrániť študentom absolvovať záverečné skúšky, ktoré sa začínajú na stredných školách v stredu a na základných školách na budúci týždeň. Navyše je len niekoľko týždňov pred voľbami do Európskeho parlamentu, ktoré majú pre poľskú vládu zásadný význam. Prebiehajúci štrajk pedagógov je v prípade Poľska prvým tohto rozsahu od roku 1993.


Stonehenge hrozí vyradenie zo zoznamu UNESCO, varujú historici

Tunel by mal byť dostatočne hlboko, aby nedošlo k žiadnemu poškodeniu starodávnej pamiatky.

LONDÝN. Prehistorická lokalita Stonehenge, nachádzajúca sa v anglickom grófstve Wiltshire, by mohla prísť o svoj zápis v Zozname svetového kultúrneho dedičstva UNESCO, varovali historici. Dôvodom sú plány na výstavbu tunela v blízkosti tohto slávneho kruhu z monolitov na Salisburskej planine. Ako vo štvrtok informovala spravodajská stanica Sky News, na základe najnovších návrhov chce spoločnosť Highways Agency vybudovať takmer tri kilometre dlhý tunel so zámerom zmierniť dopravu na hlavnej ceste A303, ktorá prechádza neďaleko Stonehenge a býva často sužovaná veľkými dopravnými zápchami. Spoločnosť ubezpečuje, že navrhovaný tunel bude dostatočne hlboko a nedôjde k žiadnemu poškodeniu tejto starodávnej pamiatky, ktorej vznik sa kladie do doby bronzovej (3000-2000 rokov pred Kristom). Poslednú podobu projektu privítali kultúrne inštitúcie English Heritage, Historic England a National Trust. Stále však panujú obavy ohľadom návrhu na prepojenie dvoch vedľajších ciest, ktoré budú tvoriť novú trasu pre vozidlá blízko Stonehenge po výstavbe tunela. "Ide o jedinečnú generačnú príležitosť zjednotiť túto starodávnu krajinu a umožniť ľuďom prechádzať sa po chodníkoch našich predkov, vychutnať si tento monument a okolitú prírodu bez dopravného ruchu," tvrdia vo vyhlásení vyššie uvedené vládne pamiatkové inštitúcie. Niektorí historici však varujú, že Stonehenge by mohlo byť vyradené zo zoznamu UNESCO, ak bude vláda presadzovať navrhovaný dopravný projekt. Iní vyjadrujú obavy aj o osud neďalekých lokalít ako Blick Mead, ktorá je jediným miestom v Británii so stopami ľudského osídlenia z obdobia už 8000 rokov pred n.l.


Stíhačka NATO, ktorá sa priblížila k ruskému lietadlu, bola poľská

Po intervencii ruskej stíhačky Su-27, ktorá bola súčasťou sprievodu ministerského lietadla, sa však stiahli.

VARŠAVA. Operatívny štáb poľskej armády vo štvrtok informoval, že stíhačka, ktorá sa pokúsila priblížiť k lietadlu, v ktorom cestoval ruský minister obrany Sergej Šojgu, bola poľská. Posádka poľského stroja F-16 konala v súlade s pravidlami. S odvolaním sa na vyhlásenie z webovej stránky poľských ozbrojených síl o tom vo štvrtok informovala agentúra TASS. Vo vyhlásení sa uvádza, že centrum spoločných operácií (COAC) v stredu vyhlásil poplach pre dve poľské stíhačky F-16, ktoré vykonávali misiu v rámci hliadkovania nad Baltským morom. Poľské stíhačky sledovali tri ciele patriace Ruskej federácii. Prvým cieľom bolo neozbrojené lietadlo TU-154, dvoma ďalšími boli vojenské stíhačky Su-27 vybavené raketami vzduch-vzduch. Zákrok, ktorý vykonali poľské stíhačky, bol v súlade s procedúrami NATO. Agentúra TASS v stredu uviedla, že stíhačky NATO sa v priestore nad neutrálnymi vodami Baltského mora pokúšali sprevádzať lietadlo, na ktorého palube bol aj ruský minister obrany Sergej Šojgu. Po intervencii ruskej stíhačky Su-27, ktorá bola súčasťou sprievodu ministerského lietadla, sa však stiahli, uviedol TASS citujúc svojho spravodajcu, ktorý bol v čase incidentu na palube lietadla spolu s ministrom. Lietadlo s ruským ministrom smerovalo do Kaliningradu, kde sa konalo výjazdové zasadnutie vedenia ministerstva obrany, ktoré malo byť venované otázkam bezpečnosti v strategicky dôležitom západnom cípe Ruska. Ruské stíhačky zasahovali nad Baltským morom aj v utorok, keď sa tam pohybovalo americké špionážne lietadlo RC-135. Ruské ministerstvo obrany zdôraznilo, že všetky lety ruských stíhačiek nad neutrálnymi vodami Baltského mora sa vykonávajú v súlade s medzinárodnými pravidlami.


Končí ďalší tradičný slovenský klub, FK Dukla Banská Bystrica už nie je

Futbal by sa v Banskej Bystrici napriek koncu klubu mal hrať.

BANSKÁ BYSTRICA. Nad pokračovaním futbalu v Banskej Bystrici visí otáznik. Klub pod hlavičkou FK Dukla Banská Bystrica, ktorého A-tím zostúpil do tretej ligy, končí, v meste sa ale zrejme futbal hrať bude. Ako FK Dukla sme neprihlásili žiadne mužstvo do súťaží, a to ani do tretej ligy mužov, ani do mládežníckych súťaží. Podľa informácií portálu BBonline.sk nový klub vznikne priamym premenovaním treťoligovej TJ ŠK Kremnička a bude niesť názov MFK Dukla Banská Bystrica. Banskobystrickí futbalisti zažili za uplynulé dve desaťročia návrat medzi elitu, súboje v európskych pohárových súťažiach vrátane duelov proti slávnej Benfice Lisabon či opätovný pád. Klub okrem športového neúspechu a problémov s dlhodobým zabezpečením konkurencieschopného rozpočtu doteraz dobiehajú finančné resty z minulosti. "Ako FK Dukla sme neprihlásili žiadne mužstvo do súťaží, a to ani do tretej ligy mužov, ani do mládežníckych súťaží," povedal pre BBonline.sk predseda predstavenstva FK Dukla, a.s. Ľubomír Messinger. Ako ďalej uviedol, došlo k prihláseniu jednotlivých družstiev - mužov do stredoslovenskej tretej ligy, ako aj mládežníckych mužstiev - ale pod hlavičkou iného klubu. Tento má byť podľa jeho slov pod patronátom mesta Banská Bystrica a predstaviť by ho mali na budúci týždeň. Z informácií portálu Futbalnet vyplýva, že nový klub by mal vzniknúť priamym premenovaním treťoligovej TJ ŠK Kremnička a bude niesť názov MFK Dukla Banská Bystrica. Zatiaľ nie je známe, či bude hrávať svoje domáce zápasy na Štiavničkách. Podľa portálu bystricoviny.sk už Kremnička kúpila mládežnícke licencie FK Dukla a zároveň ich prihlásila do príslušných súťaží.


Málo pracovných miest aj potravín. Kríza zmenila Venezuelčanom život

CARACAS. Súčasná kríza vo Venezuele zhoršila život väčšine tamojších obyvateľov v sociálnej, ekonomickej i politickej oblasti. Od nedostatku potravín, pracovných miest a kvalitného vzdelávania, ťažkého prístupu k zdravotnej starostlivosti či liekom cez nízky príjem až po rozpad rodinných vzťahov. Zhodli sa na tom Venezuelčania z Caracasu, ktorí odpovedali na otázku TASR, akým spôsobom kríza v tomto latinskoamerickom štáte ovplyvnila ich život. "Politický režim nám zhoršil život vo všetkých smeroch: je naozaj ťažké dostať sa k potravinám, podieľať sa na politike, ísť do kina či divadla alebo sa slobodne zúčastňovať na spoločenských aktivitách," uviedla 71-ročná učiteľka Anna, účastníčka prebiehajúcich i predchádzajúcich protestov. Nemyslí si však, že Venezuele hrozí občianska vojna. Kríza podľa nej vyhnala z krajiny veľa ľudí, niektorí však musia zostať. "Ak to neurobíme, kto potom bude bojovať za to, aby sa situácia vo Venezuele zmenila?" pýta sa a zároveň Európu žiada, aby "podporovala Venezuelčanov pri dosahovaní slobody a demokracie..." Osemdesiatjedenročný Carlos bol, odkedy je súčasný režim pri moci, proti nemu. "Ako bývalý generálny kontrolór si môžem dovoliť tvrdiť, že štát bojuje s korupciou, s ktorou sa Venezuelčania stretávajú v bežnom živote dennodenne," skonštatoval. Podľa neho rodiny rozdelili aj názory na politiku: "Môj brat je stúpenec režimu Huga Cháveza. To bol dôvod, prečo sme sa prestali vídať a vzájomne sa odcudzili." Má aj ďalších priateľov a príbuzných, ktorí prerušili príbuzenské vzťahy kvôli podpore odlišných politických skupín. Zdôraznil, že ho trápi nedostatok pracovných miest a nízke platy. "Mzdy v krajine neodrážajú realitu a nestačia ani na pokrytie základných životných potrieb, ako je chod domácnosti a rodina. Ja si zo svojho dôchodku nemôžem kúpiť ani kura, ktoré dnes stojí 15.000 bolívarov (1,30 €)," povedal. Táto situácia núti podľa neho mnohých opustiť svoju vlasť. Carlosovi do zahraničia emigroval pred 20 rokmi brat i ďalší jeho príbuzní. Podľa neho môže občiansku vojnu spôsobiť aj hlad v krajine. Šesťdesiatročný José, ktorému emigrovali viacerí priatelia aj jeho dve dcéry, tiež zostal. Ako záchranár "chcel pomáhať svojim spoluobčanom i v upadajúcich tamojších nemocniciach". "Naša vláda je roztrieštená na ľavicové a pravicové skupiny, čo sa prenieslo aj do rodín a roztrhlo to putá," uviedol. "Nie je to ako predtým, ako keď nás vychovávali rodičia," myslí si. Napriek tomu, že vyjadril obavy o svoju budúcnosť i budúcnosť štátu, verí, že súčasná situácia "sa vyrieši pre dobro venezuelského národa a v krajine zavládne pokoj a mier". K množstvu mladých ľudí, ktorí z Venezuely odišli, patrí aj Emil. Situáciu svojej domoviny pozoruje zo Španielska, kam emigroval pred niekoľkými rokmi. "Život mojich rodičov sa odohráva medzi štyrmi stenami so základnými potrebami (elektrina, voda, internet...), ktorých dostupnosť sa stále zhoršuje, alebo musia vystáť nekonečné rady pred obchodom, aby si kúpili najnevyhnutnejšie potraviny." Emil s bratom každý mesiac posiela zo zahraničia rodičom peniaze, vďaka čomu je ich ekonomická situácia lepšia v porovnaní s rodinami, ktoré príbuzných v cudzine nemajú. "Mnohé rodiny dostávajú iba minimálnu mesačnú mzdu (menej než desať eur) s viac ako miliónpercentnou infláciou," vysvetlil. Tiež ho znepokojuje rastúca kriminalita a jej beztrestnosť. "Vo Venezuele je len málo ľudí, ktorí ešte neboli obeťami ozbrojeného prepadnutia, a každý pozná niekoho, koho aspoň raz uniesli. V súčasnosti je život vo Venezuele bezcenný," zhodnotil 31-ročný vyštudovaný materiálový inžinier. "Každá krajina má svoje vlastné problémy a je veľmi ťažké zasahovať do vnútorných záležitostí iných národov," povedal, pričom mu život v exile umožnil pozorovať dianie z inej perspektívy. Verí, že sa mu čoskoro podarí stretnúť so svojou rodinou mimo Venezuely. Do svojej rodnej krajiny sa neplánuje vrátiť, kým sa situácia nezmení.


Mal problémy s bedrom. V derby už Benzema môže hrať

Real Madrid v sobotňajšom derby La Ligy bude hrať na ihrisku mestského rivala Atlética.

MADRID. Španielsky futbalový klub Real Madrid môže počítať s útočníkom Karimom Benzemom v sobotňajšom mestskom derby na štadióne Atlética. V piatok to oznámil tréner Zinedine Zidane. Neprezradil však, či sa francúzsky kanonier predstaví v základnej zostave alebo na lavičke náhradníkov. "Karim už trénoval s tímom, no až zajtra uvidíme, či nastúpi od začiatku," uviedol Zidane. Benzema mal problémy s bedrom. Informovala agentúra AP.


PL FOCUSSituácia v kabíne United je zlá, v zápase kola padlo sedem gólov

Pozrite si zostrihy z minulého kola aj to, čo futbalové Anglicko čaká v tom budúcom.

BRATISLAVA. Legendy Manchestru United Paul Scholes aj Gary Neville, ako aj ďalší futbaloví experti, v tom majú jasno. Situácia v kabíne United je naozaj pekelne zlá. V deň, kedy mestský rival City doma sfúkol Huddersfield 6:1, brankár David De Gea na trávniku Brightonu inkasoval tri góly už za prvý polčas. Vinníkov je hneď niekoľko: trápiaci sa Eric Bailly, nespoľahlivý Victor Lindelof, urazený Paul Pogba, zranený Alexis Sanchez. SOBOTA - 25. AUGUST: NEDEĽA 19. AUGUST: PONDELOK 20.AUGUST: Tréner José Mourinho nezvládol nielen pozápasový rozhovor pre TV BeIn Sports, ale stráca vplyv v kabíne i podporu vo vedení klubu. Na štadióne Amex prehral opäť a tak sa nečudujme, že má spomedzi všetkých manažérov vypísaný najnižší kurz, že bude ako prvý v sezóne odvolaný. Vraj ešte do Vianoc. Liverpool zvládol pondelkovú dohrávku a ako jediný ešte neinkasoval. Brankár Loris Karius má namierené do Turecka, takže Klopp by mohol mať pripravenú víťaznú partiu. Uvidíme. Šesť bodov majú na konte prekvapujúco aj Watford i Bournemouth, naopak bez bodu je zatiaľ Arsenal. Zápas kola na Stamford Bridge ponúkol zatiaľ najlepší prvý polčas sezóny. Skóre 2:2 nebolo odrazom reality, svedčalo by mu pokojne aj 3:4, ale Chelsea napokon pretlačili v mestskom derby Arsenal 3:2. Hodnotiť Emeryho po dvoch zápasoch nie je fér. Wenger ich odkaučoval viac ako 1200. Ale pokiaľ začnú fungovať Emeryho metódy, dovtedy sa možno Sarri aj odnaučí fajčiť. Za čias legendárneho Fergusona sa všetko dôležité vždy riešilo v kabíne. A tam to aj ostalo. Či a ako zareaguje na tlak fanúšikov Mourinho, nám napovie už pondelková dohrávka Premier League 2018/2019. Tretie kolo totiž ponúka atraktívny súboj United a Tottenhamu a naše kamery budú pri tom. Sledujte šláger Manchester United – Tottenham Hotspur v pondelok od 21:00 na DIGI Sport 4. Duelom vás bude sprevádzať Matúš Lukáč. Hra mačky s myšou – aj tak by sa dalo v skratke popísať stretnutie Manchestru City s Huddersfieldom. Šesť gólov v sieti hostí hovorí jasnou rečou. A kto hral hlavnú úlohu? Argentínsky zakončovateľ, ktorý sa zaskvel hetrikom a jeho úvodný zásah by si určite zaslúžil miestenku aj do rubriky gól kola. V úvodnom kole nového ročníka síce chýbal, v druhom však odohral plnú minutáž a predviedol výborný výkon vyšperkovaný lahôdkovým priamym kopom. Ak ide o londýnske derby súboje, tam jasne víťazí Harry Kane. Proti Fulhamu dal gól s poradovým číslom 24, celkovo ich v týchto mestských súbojoch nastrieľal už 36! Kanonier Tottenhamu však mal aj ďalší dôvod na radosť – bol to pre neho totiž prvý gól strelený v Premier Leaguev auguste po 5 sezónach, respektíve 14 zápasoch, 1065 minútach a 49 streleckých pokusoch bez presného zásahu v tomto mesiaci.


Žilina vyhrala druhýkrát v sezóne, zdolala Trnavu

Žilina je v neúplnej tabuľke na siedmej priečke.

ŽILINA. Futbalisti MŠK Žilina zvíťazili nad hráčmi Spartaka Trnava 3:1 v piatkovom stretnutí 6. kola najvyššej slovenskej súťaže Fortuna ligy 2017/2018. Skóre duelu otvoril v 14. min kapitán domácich Michal Škvarka. Jednogólový náskok vydržal domácim len necelé dve minúty, v 16. min vyrovnal Andrej Kadlec. Na zásahy Yusufa Otubanja z 82. min a Lukáša Jánošíka z nadstaveného času druhého polčasu však hostia nedokázali reagovať a úradujúci majster sa teší z druhého trojbodového zápisu v tejto sezóne. Žilina je v neúplnej tabuľke na siedmej priečke, v ďalšom kole ju čaká zápas s Podbrezovou. Spartak sa stále drží na druhom mieste za nováčikom z Nitry, ktorého privíta v domácom stretnutí nasledujúceho kola. Futbal - Fortuna liga 2017/2018 - 6. kolo - piatok: Góly: 14. Škvarka, 82. Otubanjo, 90.+ Jánošík - 16. A. Kadlec, ŽK: 55. Otubanjo, 66. Káčer, 66. Vavro - 19. Lukič, 89. Pehlivan, 90.+ Egho, rozhodovali: P. Hrčka - Benko, D. Hrčka, 4689 divákov Žilina: Volešák - Vallo, Vavro, Králik, Mazáň - I. Díaz - Škvarka, Káčer (81. Jánošík) - Špalek, S. Mráz (90. Kaša), Polievka (37. Otubanjo) Trnava: Vantruba - Lukič (85. K. Yilmaz), Martin Tóth, Hladík, Čonka - A. Kadlec, Greššák (14. M. Oravec) - Jirka (46. L. Mihálik), Pehlivan, Čanturišvili - Egho Adrián Guľa, tréner Žiliny: "Bol to veľmi dobrý zápas s vysokým nasadením a šancami na oboch stranách. Úroveň duelu zdvihli aj fanúšikovia na oboch stranách, ktorí k tomu prispeli neskutočným spôsobom, až sa človeku nechcelo veriť, že je to zápas slovenskej ligy. Chlapci im však sekundovali. Pre nás je podstatné, že sme zlomili zápas vôľou a nasadením, pridala sa k tomu aj rozdielová kvalita Otubanja. Zápas bol dramatický až do konca, podstatné je, že sme ho dokázali zlomiť v náš prospech. Pre nás je to cenné víťazstvo, treba oceniť aj výkon Trnavy. Je to pre nás vzpruha do ďalších dní a som rád za chlapcov, že sa im podarilo zápas s rivalom doviesť do víťazného konca." Nestor El Maestro, tréner Trnavy: "Prehra 1:3 je lepšia ako 0:7. Ľudia, ktorí nevideli zápas, si však toto myslieť nebudú. Realita je iná. Hrali sme vyrovnaný zápas s tímom, čo skončil v minulej sezóne s náskokom 31 bodov pred nami. Je veľmi ťažké akceptovať, že sme prehrali toto stretnutie, ale na to sa nik zajtra nebude pozerať."


Zomrela zranená žena, počet obetí útokov v Katalánsku sa zvýšil na 16

V nemocnici zostáva ešte 24 z viac ako 100 zranených.

BARCELONA. Počet obetí teroristických útokov v Barcelone a neďalekom pobrežnom meste Cambrils sa zvýšil na 16 po tom, ako dnes podľahla ťažkým zraneniam 51-ročná žena z Nemecka, informovala agentúra DPA. Úmrtie Nemky konštatovali lekári na oddelení intenzívnej starostlivosti v barcelonskej nemocnici Hospital del Mar v dôsledku zranenia pri útoku zo 17. augusta, spresnilo regionálne ministerstvo zdravotníctva. K zodpovednosti za útoky zo 17.-18. augusta v Barcelone a Cambrils sa prihlásila džihádistická skupina Islamský štát. Pri útokoch bolo zranených približne 150 ľudí. Zdravotníci uviedli, že hospitalizovaných stále zostáva 24 zranených, z ktorých päť je v kritickom stave. Neskôr sa zistilo, že teroristi mali v pláne ešte rozsiahlejší útok, ich zámer však prekazil výbuch podomácky zostrojených náloží v dome v meste Alcanar. Predpokladá sa, že terčom mohla byť Gaudího bazilika Sagrada Família v Barcelone. Osem teroristov je mŕtvych, dvaja sú vo vyšetrovacej väzbe, dvoch úrady prepustili na slobodu, budú však sledovaní. V sobotu sa v katalánskej metropole konal veľký mierový pochod venovaný obetiam týchto útokov. Podľa odhadov barcelonskej polície bolo na pokojnej demonštrácii približne 500-tisíc ľudí.


Rozplakala sa. Pozrite si, ako sa Cibulková lúčila s Fed Cupom

1. dvojhra

2. dvojhra

3. dvojhra

Fotogaléria

Reakcie

BRATISLAVA. Slovenská tenistka Dominika Cibulková odohrala svoj posledný zápas v Pohári federácie, tzv. Fed Cupe. A rozlúčila sa úspešne. Brazílsku tenistu Beatriz Haddadovú Maiovú zdolala 7:6 (3), 6:0 a spečatila víťazstvo Slovenska v baráži o udržanie sa v II. svetovej skupine. Na fotografiách agentúr TASR a SITA si môžete pozrieť, ako prebiehal Cibulkovej rozlúčkový zápas, a taktiež jej najlepšie momentky vo Fed Cupe.


United vyhrali deviaty zápas za sebou. Skúsme to zaokrúhliť na desať, vraví Mourinho

Klub z Manchesteru prežíva najlepšie obdobie za posledných osem rokov. V nedeľu vyzve v šlágri Liverpool.

MANCHESTER. Futbalisti anglického klubu Manchester United zažívajú najvydarenejšie obdobie za ostatných osem rokov. Ťahajú šnúru deviatich víťazných duelov vo všetkých súťažiach. Fanúšikovia tímu z Old Traffordu mali naposledy dôvod na podobnú radosť vo februári 2009, keď United uspeli v jedenástich zápasoch po sebe. Tím vtedy viedol legendárny Škót Sir Alex Ferguson. Mužstvo súčasného trénera Josého Mourinha v prvom stretnutí semifinále anglického Ligového pohára zdolalo Hull City 2:0. Päťdesiattriročný Portugalčan po zápase vyzdvihol hru svojho mužstva a zaželal si, aby zaokrúhlilo víťaznú sériu minimálne na desať duelov. Takýto scenár by nastal v prípade, že by United zvíťazili v nedeľňajšom dueli Premier League nad odvekým rivalom FC Liverpool. "Vedel som, že to bude ťažký zápas. Nečakal som, že súperovi nasúkame štyri alebo päť gólov. Aj s výsledkom 1:0 by som bol spokojný, 2:0 je ešte lepší. Ešte však nie sme vo Wembley, odveta bude veľmi náročná," vyhlásil Mourinho podľa oficiálnej stránke manchesterského klubu. "Protivník sa hlavne v prvom polčase prezentoval dobrou organizáciou v obrane a my sme si v niektorých situáciách počínali trochu nedbalo, zbytočne sme si to komplikovali dlhším držaním lopty. Týmto sme súperovi ponúkli čas na preskupenie radov. V tomto si musíme počínať lepšie. V druhom polčase sme sa trochu zlepšili, ale len trochu," dodal rodák zo Setúbalu. "Samozrejme, deväť víťazstiev po sebe je veľmi dôležitý moment. Skúsme to zaokrúhliť na desať. Aby sa tak stalo, všetci sa musíme veľmi zlepšiť - hráči, tréneri aj diváci. Moja myseľ sa už plne koncentruje na nedeľný duel s Liverpoolom. Všetci milujeme veľké zápasy," skonštatoval José Mourinho.


Patrí k najväčším favoritom na zostup. Jeho výhra bola momentom kola

Prvé kolo Premier League ponúklo 31 gólov, červené karty, prekvapivé výsledky, sporné situácie i dramatické súboje do poslednej sekundy.

BRATISLAVA. Ešte nikdy za ostatných 129 rokov sa najvyššia anglická futbalová súťaž nezačínala v piatok, až v tejto sezóne. A hneď úvodný zápas sezóny bol najlepšou pozvánkou aj na ďalšie duely. Sedemgólovú drámu zvládli lepšie hráči domáceho Arsenalu Londýn, ktorí zdolali Leicester City 4:3 i napriek tomu, že ešte sedem minút pred koncom riadneho hracieho času prehrávali. O troch bodoch a skvelom obrate rozhodli striedajúci Aaron Ramsey a Olivier Giroud. Naopak, náročné obdobie zažíva úradujúci anglický majster. Po neúspechu v Community Shield s mestským konkurentom Arsenalom neuspela londýnska Chelsea ani v úvodnom kole nového ročníka Premier League. S Burnley prehrala doma 2:3, pričom v druhom polčase musela doháňať trojgólové manko. V prvom kole zaváhal aj FC Liverpool, ktorý vo Watforde siahal na tri body. Domáci na konečných 3:3 vyrovnali v nadstavenom čase. Liverpoolsky klub tak stratil dva body a možno príde aj Coutinha, ktorého lanári FC Barcelona. Veľkolepý návrat zažil Wayne Rooney. Hoci v Európskej lige proti Ružomberku nezažiaril, vynahradil si to proti Stoke City. Jediným gólom zápasu rozhodol o výhre svojho tímu, ktorý v tejto sezóne môže patriť medzi veľké prekvapenia. Najväčšie sympatie si však vyslúžil zrejme najväčší ašpirant na zostup. Huddersfield Town vstúpil medzi elitu suverénne víťazstvom 3:0 proti Crystal Palace. Klub z malého mestečka ukázal, že nebude jednoduchým súperom a povinné tri body sa proti nemu budú získavať veľmi ťažko. Stephen Ward (FC Burnley) Burnley v minulej sezóne vyhralo na ihriskách súperov iba jeden duel. V novom ročníku však uspeli vonku hneď v prvom stretnutí. A bolo to proti majstrovskej Chelsea. Veľkú mieru na tom mal aj Stephen Ward, strelec najkrajšieho gólu prvého kola. Víťazstvo Huddersfieldu Nikdy predtým v nej nehral. Klub Huddersfield Town zažil premiéru v jednej z najprestížnejších líg sveta - Premier League. A prvé tri body získal hneď vo svojom prvom stretnutí. Na pôde Crystal Palace sa hráči Huddersfieldu presadili až trikrát, pričom neinkasovali ani gól. V tabuľke sa tak zaradili na druhé miesto za Manchester United. Klub, ktorý bol založený v roku 1908, sa pritom do Premier League dostal až vďaka úspechu v baráži. V nej zdolal Reading na štadióne Wembley až po penaltovom rozstrele. Romelu Lukaku už v prvom ligovom stretnutí v drese Manchestru United naznačil, že vysoká prestupová čiastka za jeho príchod z Evertonu nebola náhodná. V súboji s West Hamom strelil dva góly a ukázal, že v Manchestri bude patriť k najdôležitejším hráčom tréner Josého Mourinha.


Manchester United remizoval na ihrisku West Hamu, gól nepadol

Futbalisti Manchestru United si poistili druhú priečku v tabuľke.

LONDÝN. Futbalisti Manchestru United si poistili druhú priečku v tabuľke anglickej Premier League. Vo štvrtkovom dueli 37. kola remizovali na pôde West Hamu United 0:0 a kolo pred koncom majú pred tretím Tottenhamom náskok štyroch bodov. West Ham United - Manchester United 0:0


Ruska sa nevzdám, vyhlásil Danko. K Pompeovej návšteve mal výhrady

Voči tomu, ako sa Pompeova návšteva uskutočnila, mal Danko výhrady.

MOSKVA/SOČI/BRATISLAVA. Predseda Národnej rady SR Andrej Danko (SNS) vyhlásil, že Ruska sa nevzdá. Takto reagoval v stredu počas letu z Moskvy do Soči na otázku, či jeho návšteva v Rusku nepredstavuje zaťahovanie Slovenska smerom na Východ, čo sú obavy, ktoré zazneli zo strany opozície. "Ja ruskú tému nepopustím. Veď, kde inde majú chodiť naši podnikatelia, kde inde máme hľadať odbytisko? Kde inde máme fungovať, získavať skúsenosti ako v Rusku? Veď, preboha, je to štát, kde sa predbiehajú Nemci, Francúzi, zástupcovia Spojených štátov amerických," povedal Danko. "Tak mne naozaj nebude k tomuto Progresívne (Slovensko) a Spolu niečo rozprávať. To, že oni sú orientovaní len slniečkarsky, je ich problém," dodal v reakcii na námietky opozície. Svoju návštevu v Ruskej federácii zároveň predseda NR SR nevníma ako odklon od politického smerovania SR, a to ani v kontexte toho, že Rusko navštívil deň po tom, ako bol v Bratislave americký minister zahraničných vecí Mike Pompeo. Voči tomu, ako sa Pompeova návšteva uskutočnila, mal však Danko isté výhrady. "Slovensko je štát, ktorý musí mať dobré vzťahy aj so Spojenými štátmi. Ja som trošku viac urobil pre tieto vzťahy ako všetci tí, ktorí sa včera s pánom Pompeom tľapkali vrátane ministra zahraničných vecí, vrátane všetkých tých z Globsecu," povedal predseda NR SR. "Bola to naozaj nešťastne nastavená návšteva aj preto, že mi chýbal na stretnutí predsedu vlády aj minister obrany, ktorý urobil oveľa viac pre vzťahy Spojených štátov a Slovenska ako všetci dokopy. Peter Gajdoš pre to urobil naozaj reálne viac," dodal v tejto súvislosti Danko.


Bosna sa odvolala voči verdiktu, ktorý zbavil Srbsko viny za Srebrenicu

Za odvolaním je podľa člena predsedníctva Bosny a Hercegoviny, Bakira Izetbegoviča, snaha domôcť sa pravdy a spravodlivosti.

SARAJEVO. Bosna sa oficiálne odvolala voči desať rokov starému verdiktu Medzinárodného súdneho dvora (MSD) v Haagu týkajúceho sa genocídy v Srebrenici z roku 1995. Informoval o tom člen predsedníctva Bosny a Hercegoviny, bosniansky Moslim Bakir Izetbegovič. Izetbegovič vo štvrtok podľa BBC zdôraznil, že za odvolaním stojí snaha domôcť sa "pravdy a spravodlivosti". Žiadosť o otvorenie prípadu na MSD Bosna podala krátko pred vypršaním desaťročnej odvolacej lehoty. Rozhodla sa tak napriek varovaniam zo strany bosnianskych Srbov a Chorvátov, ktorí tvrdili, že takýto krok môže v krajine vyvolať "vážnu krízu". Mladen Ivanič, srbský predstaviteľ predsedníctva Bosny a Hercegoviny zdôraznil, že takýto krok malo spoločne prijať celé trojstranné predsedníctvo, v ktorom sú zastúpení ako bosnianski Moslimovia, tak aj Srbi a Chorváti. Izetbegovičov zámer odvolať už skôr kritizoval aj srbský premiér Aleksandar Vučič. Tvrdil pritom, že takýto krok bude "zlým" pre vzťahy Srbska s Bosnou. Srebrenica sa stala dejiskom najzávažnejšej masakry na území Európy od skončenia druhej svetovej vojny. Bosnianskosrbské sily počas nej zlikvidovali v júli 1995 - krátko pred koncom vojny v Bosne - 8000 bosnianskych Moslimov, mužov a chlapcov, zajatých v srebrenickej enkláve. Medzinárodný súdny dvor svojím rozhodnutím z roku 2007 zbavil Srbsko priamej zodpovednosti za zabitie, znásilnenie a "etnické čistky" v Bosne. Súd však zároveň dospel k záveru, že Srbsko neurobilo všetko pre to, aby genocíde v Srebrenici zabránilo.


Le Pen musí kvôli výrokom na adresu Rómov zaplatiť pokutu

Niekdajší líder Národného frontu v minulosti použil ako synonymá termíny Rómovia a zlodeji.

AIX-EN-PROVENCE. Niekdajší líder ultrapravicového francúzskeho Národného frontu Jean-Marie Le Pen (88) dostal za podnecovanie k nenávisti a diskriminácii v súvislosti so svojimi výrokmi na adresu Rómov pokutu 5000 eur. Rozsudok prvostupňového súdu z apríla 2016, voči ktorému sa Le Pen odvolal, potvrdil v pondelok odvolací súd v Aix-en-Provence, ako informovali tamojšie justičné zdroje. Le Pen sa počas svojej politickej dráhy opakovane dostal do konfliktu so zákonom, a to práve kvôli podnecovaniu k rasovej nenávisti alebo popieraniu zločinov z obdobia nacizmu. Už v roku 2013 ho napríklad odsúdili za to, že použil ako synonymá termíny Rómovia a zlodeji. Aj pre samotný Národný front, pri ktorého zrode stál jeho neskorší prezidentský kandidát, sa v roku 2015 stál senior francúzskej politickej scény bremenom, pretože strana pod vedením Le Penovej dcéry Marine sa usilovala v tom čase o miernejší imidž v snahe získať nových voličov. Pre bývalého lídra strany z rokov 1972-2011 to znamenalo napokon vylúčenie z radov Národného frontu.


AKTUALIZOVANÉSummit Únie a Číny má potvrdiť klimatické záväzky krajín, bez ohľadu na postoj USA

Povedal to čínsky premiér v reakcii na správy, že Spojené štáty od dohody odstúpia.

BERLÍN. Najvyšší predstavitelia Európskej únie a Číny sa stretnú vo štvrtok v Bruseli v rámci dvojdňového summitu EÚ-Čína. Summit má potvrdiť klimatické záväzky krajín aj napriek postoju USA Čína už avizovala, že si bude plniť svoje záväzky vyplývajúce z parížskej klimatickej dohody. Povedal to vo štvrtok čínsky premiér Li Kche-čchiang v reakcii na správy, že Spojené štáty odstúpia od parížskej klimatickej dohody, ktoré sa v stredu objavili vo viacerých médiách. Čína sa podľa neho zároveň spolieha na to, že jej príklad ohľadne plnenia záväzkov klimatickej dohody budú nasledovať aj ďalšie krajiny, informovala spravodajská stanica BBC. Čínsky premiér sa takto vyjadril po bilaterálnych rokovaniach s nemeckou kancelárkou Angelou Merkelovou v Berlíne, na ktorých sa obaja lídri rozprávali o agende na nachádzajúci summit G20 v Hamburgu, informovala agentúra DPA. "Čína bude pokračovať v implementácii prísľubov, ktoré dala v rámci parížskej dohody. Samozrejme však zároveň dúfame, že to budeme robiť v spolupráci s ostatnými," povedal čínsky premiér, pričom o USA sa konkrétne nezmienil. Dodal, že Čína si uvedomuje, že ako veľká rozvíjajúca sa ekonomika nesie svoj diel zodpovednosti v boji proti klimatickým zmenám. Podobne sa vyjadrilo aj Rusko, ktoré avizovalo, že bude dodržiavať svoje záväzky vyplývajúce z klimatickej dohody. Zároveň však uviedlo, že ak od nej USA odstúpia, bude to mať vplyv na účinnosť dohody. "Je samozrejmé, že účinnosť tohto dohovoru sa bez kľúčových účastníkov zrejme oslabí," uviedol hovorca Kremľa Dmitrij Peskov. Znepokojenie nad možným odstúpením USA od dohody vyjadril aj britský minister zahraničných vecí Boris Johnson, ktorý však zároveň dúfa, že americký prezident Donald Trump svoje rozhodnutie v tejto otázke dôkladne zvážil. Čínsky premiér Li Kche-čchiang ešte dnes odcestuje do Bruselu na výročný summit EÚ-Čína, kde ma s európskymi lídrami rokovať o obchode, emisiách či raketových skúškach Severnej Kórey. Samotný Trump na sociálnej sieti Twitter napísal, že svoje rozhodnutie ohľadne parížskej klimatickej dohody oznámi už vo štvrtok o 21.00 SELČ v Ružovej záhrade Bieleho domu.


Nová talianska vláda nemá v úmysle opustiť eurozónu

Vláda sľúbila zmierniť dôchodkovú reformu, znížiť dane a zvýšiť výdavky na sociálne zabezpečenie.

RÍM. Nová vláda v Taliansku nemá v úmysle opustiť eurozónu. A plánuje sa zamerať na zníženie zadlženosti. Uviedol to v nedeľu minister hospodárstva Giovanni Tria v snahe upokojiť nervózne trhy. Vo svojom prvom rozhovore od nástupu do funkcie pred týždňom, Tria pre noviny Corriere della Sera povedal, že koalícia by chcela podporiť hospodársky rast radšej prostredníctvom investícií a štrukturálnych reforiem ako výdavkami, ktoré by viedli k prehĺbeniu rozpočtového deficitu. "Naším cieľom je (zvýšiť) rast a zamestnanosť. Ale neplánujeme oživiť rast prostredníctvom deficitu," povedal Tria a dodal, že v septembri predstaví nové ekonomické prognózy a vládne ciele. "Bude to plne v súlade s cieľom pokračovať na ceste k zníženiu pomeru dlhu k hrubému domácemu produktu (HDP)," vyhlásil a potvrdil, že sa zameria na splnenie existujúcich cieľov redukcie dlhu v rokoch 2018 a 2019. Talianske štátne dlhopisy sa v uplynulých týždňoch dostali pod tlak pre obavy, že nová vláda sa vydá na cestu výdavkov, ktoré si nemôže dovoliť. Investori sa tiež obávajú, že euroskeptici v novej administratíve by mohli vytlačiť ťažko zadlžené Taliansko z eurozóny. Tria, málo známy profesor ekonómie, ktorý nie je členom žiadnej strany, však uviedol, že koalícia sa zaviazala, že zostane v euroregióne. Dodal, že pozícia vlády v tomto bude jasná a jednomyseľná: odchod z eurozóny neplánuje. "Vláda je rozhodnutá akýmkoľvek spôsobom predchádzať podmienkam na trhu, ktoré by viedli k odchodu (z eurozóny)," vyhlásil a spresnil, že Taliansko nielenže nechce odísť, ale bude aj konať tak, aby sa nedostalo do situácie, že by jeho členstvo v eurozóne mohlo byť spochybnené. Nová vláda ale sľúbila zmierniť dôchodkovú reformu, znížiť dane a zvýšiť výdavky na sociálne zabezpečenie. Tieto opatrenia by mali stáť desiatky miliárd eur. Musí tiež nájsť odhadovaných 12,5 miliardy eur na odvrátenie hrozby automatického zvýšenia daní z predaja, keďže Taliansko v minulosti nesplnilo cieľ ohľadom rozpočtového deficitu. Predchádzajúca stredoľavá vláda predpovedala pokles dlhu na 130,8 % hrubého domáceho produktu (HDP) v tomto roku a 128 % v budúcom roku zo 131,8 % v roku 2017. Tria vyzval investorov, aby sa nepozerali len na tvrdé čísla, ale aby si tiež preštudovali obsah budúceho rozpočtu na rok 2019. "Máme program, ktorý sa zameriava na štrukturálne reformy a chceme, aby tiež pôsobil na strane ponuky a vytvoril priaznivejšie podmienky na investície a zamestnanosť." Taliansku koalíciu vytvorili protisystémové Hnutie piatich hviezd a pravicová protiimigračná Liga Severu. Obe strany v minulosti vyzývali, aby krajina opustila euro. A pôvodne nominovali ako ministra hospodárstva muža, ktorý nazval vstup Talianska do menovej únie za "historickú chybu". Nomináciu Paola Savona na post ministra hospodárstva koalícia nakoniec stiahla pod tlakom prezidenta Sergia Mattarellu. Ale neskôr ho nominovala na ministra pre európske záležitosti.


Rodičia postihnutých detí protestujú v budove poľského Sejmu

VARŠAVA. Rodičia detí so zdravotným postihnutím v Poľsku už desiaty deň pokračujú vo svojom proteste v budove parlamentu, ktorým chcú upozorniť na nedostatočnú pomoc a podporu zo strany štátu. Ako uviedla agentúra AP, ich protestná akcia je jednou z výziev, ktorým v poslednom čase čelí vláda konzervatívnej strany Právo a spravodlivosť (PiS). Tá sa okrem iného stala terčom ostrej kritiky za škandál ohľadom štedrých odmien pre vládnych úradníkov. Rodičia postihnutých detí sa domáhajú zvýšenia finančnej pomoci i podpory zo strany štátu. Momentálne je situácia v Poľsku taká, že rodičia, ktorí sa rozhodli nepracovať a venovať sa starostlivosti o svoje zdravotne postihnuté dieťa, dostávajú od štátu mesačne v prepočte 350 eur. Túto dávku však môžu získať len vtedy, ak nemajú žiadny iný príjem. V praxi to znamená, že rodičia nemôžu pracovať na čiastočný úväzok. Keď dieťa dosiahne 18 rokov, dokonca aj túto dávku úrady rodičom prestanú vyplácať. Tento stav označil poľský Ústavný súd ešte v roku 2014 za nespravodlivý. Vládnuca konzervatívna PiS i jej liberálni predchodcovia však toto uznesenie súdu ignorovali, uviedla rozhlasová stanica Deutsche Welle (DW). Okrem toho mnoho Poliakov kritizuje aj spôsob, akým PiS prezentuje vládnu pomoc pre deti so zdravotným postihnutím a ich rodičom, a považuje ho za cynický. Medzi kritizované opatrenia platí aj jednorazový príspevok vo výške 1000 eur pri narodení postihnutého dieťaťa, o ktorom parlament ovládaný PiS rozhodol v roku 2016. "Ale vládnuca strana sa už menej stará o to, čo sa stane s dieťaťom a jeho rodičmi po zvyšok jeho života," upozornil pre DW matka protestujúca pred Sejmom so svojím synom. Pripomenula, že "ľudskosť v spoločnosti sa meria tým, ako sa zaobchádza s tými najzraniteľnejšími medzi nami." S protestujúcimi rodičmi sa počas ich akcie zišlo viacero poľských politikov, žiaden z nich však nenavrhol a nesľúbil prijateľné riešenie ich situácie. Prezidentovi Andrzejovi Dudovi, ktorý rodičov tiež prišiel povzbudiť, aby vytrvali, demonštrujúci ukázali videozáznam, ako počas svojej predvolebnej kampane sľuboval, že bude bojovať za práva zdravotne postihnutých. Premiér Mateusz Morawiecki demonštrantom síce sľúbil "akčný plán", ale varoval, že štátna pokladnica je prázdna. Rodičia podľa DW nemajú v úmysle vzdať sa a plánujú pokračovať v protestoch. Z prieskumu verejnej mienky, ktorý spoločnosť Kantar Millward Brown robila na objednávku televízie TVN 24, vyplýva, že takmer 90 percent Poliakov si myslí, že vláda by mala zvýšiť finančnú podporu pre osoby, ktoré sa starajú o zdravotne postihnutých. Rovnaký protest rodičov telesne postihnutých detí sa v budove parlamentu konal aj v roku 2014.